title: Lazar Berman

text: Berman esitti jo pian Mozartin 25. pianokonserton Moskovan filharmonisen orkesterin johdolla. Vuonna 1941 hänet kuitenkin evakuoitiin toisen maailmansodan tieltä Kuibyševiin, nykyiseen Samaraan.


title: Lazar Berman

text: Huomattavaa kansainvälistä mainetta Lazar Berman saavutti vasta Yhdysvaltain-kiertueensa jälkeen 1975. Hän pääsi levyttämään muiden muassa Herbert von Karajanin ja Claudio Abbadon kanssa. 1980-luvulla neuvostoviranomaiset alkoivat tietoisesti rajoittaa Bermanin mahdollisuuksia esiintyä ulkomailla. Asiaintilaa pahensi pianistin juutalaisuus ja se, että hän oli jäänyt kiinni Neuvostoliitossa kielletyn yhdysvaltalaisen kirjallisuuden maahantuonnista.


title: Lazar Berman

text: Berman asettui vuonna 1990 vakituisesti Italiaan. Vuodesta 1995 hän asui Firenzessä, jossa lopulta kuoli sydänkohtaukseen 74-vuotiaana. Hän oli vuodesta 1961 naimisissa pianistivaimonsa Valentinan kanssa; parilla oli poika Pavel.


title: Avaruuden Korkeajännitys

text: Avaruuden Korkeajännitys oli brittiläistä alkuperää oleva sarjakuvalehti, jota Semic-kustantamo julkaisi Suomessa 12 numeroa vuonna 1974. Lehti kertoi tulevaisuudesta, jossa Britannian kuninkaalliset ilmavoimat (Royal Air Force) lentää avaruudessa ja taistelee ulkoavaruuden olentoja vastaan. Sarjakuvan päähenkilö oli hävittäjä-ässä Jet-Ace Logan, joka esiintyi suomeksi myös kahdessa "Avaruuden Jättikorkeajännitys" -nimellä julkaistussa albumissa.


title: Avaruuden Korkeajännitys

text: Nykyisin Avaruuden Korkeajännityksellä on kulttimainetta science fiction -harrastajien keskuudessa. Jet-Ace Loganin seikkailuja on 2000-luvulla julkaistu uudestaan Avaruuden Korkeajännityssarja -nimisinä sarjakuvapokkareina.


title: Roland Melanson

text: Roland Joseph ”Rollie” Melanson (s. 28. kesäkuuta 1960 Moncton, New Brunswick) on entinen kanadalainen jääkiekkomaalivahti. Hän on pelannut NHL-liigassa. Melanson on toiminut myös maalivahtivalmentajana.


title: Osroes I

text: Osroes I oli Parthian kuningas noin vuosina 109–129. Hänen seurasi valtaistuimella veljeään Pakoros II:a. Osroeksen aikana usurpaattori Vologases III hallitsi Parthian itäisiä maakuntia. Rooman keisari Trajanus valtasi Mesopotamian Osroeksen hallituskauden aikana.


title: Osroes I

text: Osroes syrjäytti Armenian kuninkaan Exedareen ja nimitti tämän veljen Parthamasiriin kuninkaaksi. Exedares ja Parthamasiris olivat Osroeen veljen Pakoroksen poikia. Armenia sijaitsi Rooman ja Parthian välissä ja mailla oli sopimus siitä, että Parthia sai nimittää Armenian hallitsijan, mutta Rooman piti hyväksyä ja kruunata uusi kuningas. Trajanus ei hyväksynyt Parthamasirista kuninkaaksi ja aloitti sodan Parthiaa vastaan. Aluksi hän valtasi Armenian ja liitti sen Rooman valtakuntaan. Tämän jälkeen hän jatkoi valtaamalla Mesopotamian ja nimittämällä erään Parthamaspateen Parthian kuninkaaksi. Osroeen veli Mithridates IV ja tämän poika Sanatrukes II julistautuivat tämän jälkeen kuninkaiksi ja aloittivat taistelun roomalaisia vastaan.


title: Osroes I

text: Trajanuksen lähdettyä Mesopotamiasta Osroes palasi ja kukisti Parthamaspateen. Trajanuksen seuraaja Hadrianus luopui edeltäjänsä valloituksista. Osroeksen kuoltua hänen veljensä Mithridates IV seurasi häntä kuninkaana.


title: Marita Hakala

text: Marita Hakala (s. 10. marraskuuta 1968 Ulvila) on suomalainen malli ja yrittäjä.


title: Marita Hakala

text: Nuorena vaatetusalaa opiskellut Hakala aloitti mallintyöt vuonna 1985 Satakunnassa ja perusti vuonna 1987 Satakunnan Mallit -yhdistyksen Poriin. Helmikuussa 1989 hän osallistui paikallisen koulukuvaajan ilmoittamana Miss Suomi -kilpailuun ja ylsi finaalikymmenikköön. Saman vuoden syksyllä hänet nähtiin myös Spede Pasasen järjestämässä TV-kilpailussa, "Speden Speleissä". Vuonna 1994 Hakala tuli toiseksi Miss Tourism Queen International -kauneuskilpailussa Espanjan Lugossa. Miss Suomi -kisojen jälkeen Hakala muutti Helsinkiin, työskennellen sihteerinä maahantuontiyrityksessä, ja liittyi samalla helsinkiläiseen mallitoimisto Paparazziin. Vuoden 1992 alussa häntä pyydettiin Italiaan malliksi ja mallin ura jatkui useita vuosia Milano-painotteisena. Milanon lisäksi hän työskenteli silti tunnettujen toimistojen listoilla ammattimallina myös eri puolilla Eurooppaa viiden vuoden ajan.


title: Marita Hakala

text: Ammattimallin uran jälkeen vuonna 1997 Hakala perusti kansainvälisen scouting-yrityksen, ModelScouting Catwalk Oy:n, joka etsi maailmanlaajuisesti uusia mallikykyjä töihin Milanon ja Pariisin johtaville mallitoimistoille. Samalla hän toimi vastaperustetun suomalaisen Internet-pohjaisen mallitoimisto 4castin buukkaajana ja mallikouluttajana vuoteen 2000 asti. Myytyään scouting-yrityksensä ruotsalaiselle markkinointi- ja mediayhtiö DNG:lle hän työskenteli vuoden toimitusjohtajana kyseisen yhtiön Suomeen perustamassa DNG 4castissa.


title: Marita Hakala

text: Alkuvuodesta 2002 Hakala muutti asumaan Espanjan Valenciaan ja kirjautui paikalliselle yliopistolle opiskelemaan espanjan kieltä. Samalla hänet löydettiin uudelleen malliksi ja hän muutti Valenciasta Madridin mallimarkkinoille helmikuussa 2003.


title: Marita Hakala

text: Vuonna 2004 Solar Films ja MTV3 tilasivat Hakalalta käsikirjoituksen suomalaiseen mallialan TV-formaattiin, "Mallikouluun", hänen omiin mallialan kokemuksiinsa pohjautuen. TV-ohjelman myötä Hakala muutti takaisin Suomeen ja oli töissä Solar Films -tuotantoyhtiössä kahden tuotantokauden ajan. Ohjelman sisällössä hän painotti kilpailijoiden opettamista todelliseen mallin työhön ja suomalaisen perusujouden karsimista tietotaidon kautta, jotta mallien olisi mahdollista pärjätä kovilla kansainvälisillä markkinoilla. Hakala toimi "Mallikoulussa" tuotantopuolen töiden lisäksi myös ohjelman tuomarina sekä kilpailijoiden opettajana ja tukijana. "Mallikoulun" ensimmäisen kauden voittaja oli nykyään kansainvälisenä huippumallina tunnettu Suvi Koponen. Vuoden 2006 kilpailun voitti Sanni Salminen.


title: Marita Hakala

text: Vuoden 2007 alussa Hakala pyydettiin osakkaaksi Portfolio-nimiseen mallitoimistoon ja vuoden 2009 alkaessa hän lunasti mallitoimiston kokonaan omistukseensa. Vuonna 2007 Hakala järjesti Miss Maailma -kilpailun Suomen osakilpailun, jonka voitti Linnea Aaltonen. Vuonna 2009 hänet nähtiin tuomarina Miss Suomi -kilpailussa, jonka voittaja oli Essi Pöysti. Samana vuonna Hakala toimi TV Viiden "Malliksi päivässä" -ohjelman juontajana ja tuomariston puheenjohtajana. Hakala kertoi yhteisestä ajastaan Vesa-Matti Loirin rinnalla elämäkertadokumentissa "Vesku", joka sai ensi-iltansa elokuvateattereissa lokakuussa 2010. Samoihin aikoihin Hakala rekrytoitiin Specsavers Finlandin B-to-B Manageriksi kehittämään englantilaisen optikkoketjun yritysmyyntiä. Vuoden mittaisen Specsavers-projektin päätyttyä Hakala palasi takaisin mallitoimisto Portfolion johtoon, mutta jatkoi Specsaversin Suomen Sähäkin Silmälasimalli 2012 -kilpailun järjestely- ja tuomaristotehtävissä.


title: Marita Hakala

text: Marraskuussa 2012 Hakala lähti mukaan järjestämään Naisten Kymppi -lenkin 30-vuotisjuhlatapahtumaa, johon osallistui 26. toukokuuta 2013 lähes 20 000 ihmistä. Vuonna 2014 hän sai Green Cardin ja muutti Los Angelesiin malliksi.


title: Marita Hakala

text: Marita Hakala ja Vesa-Matti Loiri olivat kihlapari. He tapasivat Pori Jazz -festivaaleilla kesällä 1989 ja olivat yhdessä neljä vuotta.


title: Marita Hakala

text: Esa Tikkanen ja Marita Hakala olivat kihloissa 2000-luvun taitteessa.


title: Kalle Viherpuu

text: Kaarlo Pekka Viherpuu (vuoteen 1935 saakka Grönfors; 5. kesäkuuta 1893 Iisalmi – 23. maaliskuuta 1952 Helsinki) oli suomalainen näyttelijä ja teatterinjohtaja.


title: Kalle Viherpuu

text: Kalle Viherpuun teatteriura alkoi parikymppisenä, alun perin Iisalmessa ja myöhemmin Joensuussa, Lahdessa toimien myös teatterinjohtajana sekä Helsingissä. Viherpuun ensimmäinen elokuvarooli oli Teuvo Pakkalan "Tukkijoella"-näytelmän ensimmäisen elokuvasovituksen (1928) renki-Pekka. Viherpuu näytteli saman roolin myös näytelmän toisessa elokuvasovituksessa vuodelta 1937. Hän oli mukana vielä näytelmän kolmannessakin elokuvasovituksessa vuonna 1951, tosin siinä hän näytteli ”ottia tuota” Tolarin roolin. Kaikkiaan Viherpuu oli mukana 29 elokuvassa.


title: Kalle Viherpuu

text: Viherpuu oli myös taitava koomikko, jolle lankesi lähinnä lupsakoiden ja juurevien kansanmiesten osia. Ulkonäkönsä ja pienen kokonsa vuoksi hän ei näytellyt koskaan sankariosia (tosin hänellä oli pääosat kahdessa vuonna 1949 ilmestyneessä komediassa, "Aaltoska orkaniseeraa" ja "Isäntä soittaa hanuria"). Hänen eittämättä tunnetuin roolinsa oli möreä-ääninen kippari musiikkielokuvassa "Kaunis Veera eli Ballaadi Saimaalta" (1950), tosin laulukohtaukset tulkitsi Teijo Joutsela.


title: Kalle Viherpuu

text: Viherpuun viimeinen elokuvarooli oli Thure Bahnen elokuvan "On lautalla pienoinen kahvila" (1952) Metku. Hän kuoli kaksi kuukautta ennen elokuvan ensi-iltaa. Hänet on haudattu Malmin hautausmaalle kortteliin 88-12-272. Viherpuun ensimmäinen vaimo oli Tilda Maria Eskelinen ja toinen puoliso Irja Ida Inkeri Viherpuu (o.s. Perho; s. 14. syyskuuta 1908), joka näytteli muun muassa viimeisessä "Tukkijoella"-filmatisoinnissa.


title: Naoki Urasawa

text: Naoki Urasawa (; s. 2. tammikuuta 1960) on japanilainen mangapiirtäjä. Hän valmistui Meisein yliopistosta pääaineenaan taloustiede. Opiskeluvuosinaan Urasawa oli jo piirtänyt runsaasti mangaa, mutta karsasti ajatusta ryhtyä kaupalliseksi mangataiteilijaksi. Hän oli enemmän viehättynyt Garo- ja COM-lehtien aikanaan uraauurtavasta tyylistä kuin kaupallisesta mangasta. Kokeeksi hän vei muutamia sarjakuviaan Shogakukan-kustantamoon, jonka kustannustoimittaja kehotti häntä ilmoittamaan työnsä kustantamon uusien piirtäjäkykyjen kilpailuun. Urasawa voitti sen.


title: Naoki Urasawa

text: Urasawan piirrostyyli ja rytmiikka on lähellä eurooppalaista sarjakuvaa. Vaikutteen tähän on antanut Katsuhiro Otomon kynänjälki Akirassa. Urasawa mainitsee kuitenkin tärkeimmäksi oppimestarikseen Osamu Tezukan. Hänen mielestään Tezukaa pitäisi arvioida kirjallisuuden suurnimenä Shakespearen rinnalla.


title: Naoki Urasawa

text: Harrastuksenaan Urasawa on myös rockmuusikko. Hän julkaisi debyyttisinglensä "Tsuki ga Tottemo…" vuonna 2008 ja debyyttialbuminsa "Half Century Man" vuonna 2009.Naoki Urasawa on palkituimpia aktiivisia mangapiirtäjiä. Hänen palkintokokoelmaansa kuuluu mm. seuraavat tunnustukset:


title: Dogs of War

text: Dogs of War on Saxonin kahdestoista studioalbumi, joka julkaistiin vuonna 1995. Albumilla Saxon teki paluun raskaampaan heavy metal -soundiin, josta se alkuaikoinaan tunnettiin. Levy oli menestys Saksassa.


title: Dogs of War

text: Albumi on yhtyeen viimeinen kitaristi Graham Oliverin kanssa, joka jätti yhtyeen nauhoitusten päätyttyä. Oliverin viimeinen keikka Saxonin kanssa tapahtui 31. joulukuuta 1994.


title: Dogs of War

text: Kaikki kappaleet säveltänyt Saxon sekä sanoittaneet Biff Byford ja Nigel Glockler.


title: Serenaadiluutnantti

text: Serenaadiluutnantti on Ossi Elstelän ohjaama suomalainen elokuva vuodelta 1949.


title: Serenaadiluutnantti

text: Elokuvaan on sisällytetty historiallista ajankuvaa, sillä aikana, jolloin lääketieteen tutkimusmenetelmät etenivät vauhdilla, "Pikku-Pirkko" kutsuu itseään koeputkilapseksi. Ajankohtaista aihetta on käytetty myös juonikuviossa, jossa päähenkilöt tekevät Kalle Viherpuun esittämälle ylikersantille kepposen soittamalla hänelle komentajan nimissä ja määräämällä hänet erikoistehtäviin peitenimellä lentävä lautanen. Tätä sanaa oli käytetty ensi kertaa muutama vuosi aiemmin.


title: Serenaadiluutnantti

text: Ensi-ilta oli 20. toukokuuta 1949 Helsingissä Rexissä ja Tuulensuussa.


title: Serenaadiluutnantti

text: Eräs aikalaisarvioija ei näe elokuvaa huomionarvoisena vaan "kevätfarssi oikeastaan ansaitsisi hiljaisen vaikenemisen", toisen mielestä se on nokkela kokonaisuus, ja kun yleisö nauraa, kolmannen mielestä se on ansainnut tulla tehdyksi.


title: Serenaadiluutnantti

text: Televisioesityksen yhteydessä elokuvalle annetaan arvio "ankea sotilasfarssi".


title: Serenaadiluutnantti

text: Henry Theelin ja Ossi Elstelän esittämät miehet matkustavat linja-autossa, joka pysähtyy hetkeksi ruokalan eteen tauolle. Kaverukset huomaavat taskusta löytyvän vain pari silloista markkaa ja toteavat, että rahaa saataisiin vasta muutaman päivän kuluttua. Samaan aikaan paikalle saapuu toinen linja-auto, joka tuo palvelukseen astuneita alokkaita. Edellisen linja-auton lähdettyä siitä myöhästyneet kaverukset nousevat epähuomiossa armeijan autoon, ja matka kasarmille alkaa. Sattumalta kaksi alokasta on myös myöhästynyt autosta ja erehdystä ei huomata pääluvun pysyessä samana. Kasarmilla päähenkilöt päättävät ottaa tilanteesta täyden hyödyn ja viettää pari päivää armeijan leivissä, saavathan he ilmaisen majoituksen ja aterian.


title: Serenaadiluutnantti

text: Tyypillisten armeijakommelluksien ja kliseiden välillä kuullaan Henry Theelin lauluesityksiä. Varuskunnan sotilaskodissa on illalla järjestettyä ohjelmaa, jossa alokkaita viihdyttävät monenlaiset esiintyjät. Pikkutyttö, jonka piti esittää, laulu kieltäytyy viime hetkellä ja pakenee paikalta, jolloin Theel esittää tunnetun "Pikku-Pirkko" -numeronsa. Illan juontaja on Markus-setä.


title: Serenaadiluutnantti

text: Elokuvassa on myös ajan elokuville tyypillinen romanttinen juonikuvio, jossa selvitellään majurin tyttären Irenen ja hänen kilpakosijoidensa suhteita. Irene kuulee siivoustöihin komennetun alokas Oinaan laulavan erään luutnantin asunnossa ja luulee sen olevan luutnantti itse. Siksi Irene vaatii luutnanttia toistuvasti laulamaan tämän kieltelyistä huolimatta. Irene suuttuu, koska luulee luutnantin tekevän hänestä pilkkaa mörisemällä kauhealla lauluäänellään. Tämäkin sekaannus selvitetään lopuksi, kuten sekin, että Kalle Oinas on todellisuudessa reservin luutnantti. Irene toteaa tähän, että hän on tästä lähtien "serenaadiluutnantti". Myös Ossi Elstelän esittämällä Paavolla on lemmenkipinöitä Lilja Muhosen kanssa.


title: Best of Saxon

text: Best of Saxon on Saxon nimisen heavy metal -yhtyeen kokoelmalevy, joka julkaistiin 1991.


title: Marder I

text: Marder I () (SdKfz 135) oli saksalainen panssarintorjuntavaunu, jota käytettiin toisessa maailmansodassa.


title: Marder I

text: Jo operaatio Barbarossan alkaessa Saksan asevoimat tarvitsivat uutta panssarintorjuntavaunua. Tarve suureni uusien neuvostoliittolaisten T-34 ja KV-1 -panssarivaunujen ilmestyessä suurin määrin taistelukentälle.


title: Marder I

text: Marder I -vaunun alusta otettiin ranskalaisesta kevyesti panssaroidusta Tracteur Blinde 37L-telaketjutraktorista, jota saksalaiset olivat saaneet suuria määriä sotasaaliiksi. Sen päälle rakennettiin kiinteä torni johon asennettiin Pak 40-panssarintorjuntakanuuna. Vaunut otettiin käyttöön vuonna 1942.


title: Marder I

text: Koska Pak 40:tä ei ollut saatavilla riittävästi, korvikkeena käytettiin neuvostoliittolaisia 76,2 mm F-22 m/1936 -sotasaalistykkejä. Nämä vaihdettiin Pak 40:iksi niiden tullessa saataville.


title: Marder I

text: Pienempi määrä vaunuja rakennettiin Hotchkiss H-39 ja FCM 36-vaunujen alustalle.


title: Marder I

text: Marder I vaunuja rakennettiin 130 kappaletta.


title: Klavdija Bojarskih

text: Klavdija Sergejevna Bojarskih (, 11. marraskuuta 1939 Verhnjaja-Pišma, Sverdlovskin alue, Neuvostoliitto – 12. joulukuuta 2009 Jekaterinburg, Venäjä) oli neuvostoliittolainen maastohiihtäjä ja olympiavoittaja.


title: Klavdija Bojarskih

text: Innsbruckin 1964 olympialaisissa Klavdija Bojarskih voitti kultaa kaikilla naisten hiihtomatkoilla. Ensin hän oli 10 kilometrillä 2,3 sekuntia maannaistaan Jevdokija Mekšiloa nopeampi. Marija Gusakova varmisti Neuvostoliitolle kolmoisvoiton. Neljä päivää myöhemmin Bojarskih voitti 5 kilometrin kilpailun 2,4 sekuntia Suomen Mirja Lehtosta nopeampana. Viestissä, jossa Bojarskih hiihti ankkuriosuuden, Neuvostoliitto oli ylivoimainen.


title: Klavdija Bojarskih

text: Oslon MM-kilpailuissa 1966 Bojarskih voitti kultaa 10 kilometrillä ja 3 × 5 kilometrin viestissä, jossa hän hiihti ensimmäisen osuuden. Hopeaa hän sai 5 kilometrillä, jolla hän hävisi maannaiselleen Alevtina Koltšinalle 6,3 sekuntia. Rita Atškina varmisti Neuvostoliitolle kolmoisvoiton.


title: Klavdija Bojarskih

text: Bojarskih osallistui vielä Grenoblen olympialaisten esikisoihin talvella 1967 ja jakoi 5 kilometrin kilpailun voiton Bulgarian Krastana Stoevan kanssa.


title: Marek Hłasko

text: Marek Hłasko (14. tammikuuta 1934 – 14. kesäkuuta 1969) oli puolalainen kirjailija.


title: Marek Hłasko

text: Hłaskon elämä on erittäin mytologisoitu, ja huomattavaa osaa sitä koskevista legendoista levitti hän itse. Hän syntyi Varsovassa Maciej Hłaskon ja Maria Łucjan, o.s. Rosiakin pojaksi. Kasteensa hän sai varsin myöhään, vasta 26. joulukuuta 1935. Pojan vanhemmat erosivat tämän ollessa 3-vuotias, ja Maciej meni seuraavana vuonna uusiin naimisiin, mutta kuoli 13. syyskuuta 1939.


title: Marek Hłasko

text: Hłaskon lapsuutta varjosti toinen maailmansota. Hän oli äitinsä Marian kanssa Varsovassa kansannousun aikaan ja muutti sen jälkeen Częstochowaan. Äiti ja poika siirtyivät sieltä Chorzówin ja Białystokin kautta lopulta vuonna 1946 Wrocławiin. Opintovuosiensa jälkeen Hłasko sai ajokortin 16-vuotiaana ja aloitti työnsä pakettiautonkuljettajana. Kuten hänen oppilaitoksensa, myös hänen työpaikkansa vaihtelivat useasti.


title: Marek Hłasko

text: Jo vuonna 1951 Hłaskolta ilmestyi novellikokoelma "Baza Sokołowska". Hän eli mm. Pariisissa, Saksassa, Italiassa ja Israelissa ennen asettumistaan vakituisesti Saksaan vuonna 1960. Hänen vaimonsa oli saksalainen näyttelijätär Sonja Ziemann. Hłaskoa vastaan nostettiin lehdistökampanja, hän joutui toistuvasti vangituksi ja yritti itsemurhaa. Hänen kärsimänsä mielenterveys- ja muut ongelmat johtivat avioeroon 1965 ja sitten muuttoon Los Angelesiin 1966.


title: Marek Hłasko

text: Marek Hłasko kuoli oletettavasti oman käden kautta Wiesbadenissa vuonna 1969.


title: Marek Hłasko

text: Vaikka Marek Hłasko oli kuollessaan vain 35-vuotias, hän ehti luoda laajan ja monipuolisen kirjallisen tuotannon. Osa töistä sai julkaisunsa vasta kirjailijan kuoleman jälkeen.


title: Marek Hłasko

text: Hłasko kirjoitti arvostettuja romaaneja ja novelleja, mutta myös useita elokuvakäsikirjoituksia.


title: Marek Hłasko

text: Kirjankustantamo Tammi on julkaissut Keltaisessa kirjastossa Marek Hłaskon romaanit "Viikon kahdeksas päivä" (1959) ja "Suoraan paratiisiin" (1960).


title: Elämää Ballykissangelissa

text: Elämää Ballykissangelissa ("Ballykissangel", Suomessa myös nimellä "Ballykissangelin pappi") on Irlantiin sijoittuva BBC Northern Irelandin tuottama televisiosarja. Sarja kertoo nuoresta englantilaispapista, joka muuttaa irlantilaiseen Ballykissangelin kylään. Sarjaa tuotettiin kuusi tuotantokautta ja 57 jaksoa vuosina 1996–2001. Sarjaa kuvattiin Avocan kaupungissa Wicklown kreivikunnassa.


title: Elämää Ballykissangelissa

text: Sarjan näyttelijät vaihtuivat lähes kokonaisuudessaan neljännen tuotantokauden alussa. Myös kuudennen tuotantokauden alussa roolijako muuttui huomattavasti.


title: Elämää Ballykissangelissa

text: Sarjan tapahtumat sijoittuvat kuvitteelliseen Ballykissangelin kylään. Kaupungin nimi on johdettu Killorglinin kaupungissa sijaitsevasta Ballykissannesta, jossa sarjan luoja Kieran Prendiville lomaili nuorena. Sarjassa esitetty kylän iirinkielinen nimi on "Baile Coisc Angil", joka tarkoittaa "Langenneen enkelin kaupunkia". Iirinkielinen kirjoitusasu esiintyy sarjassa postitoimiston kyltissä.


title: Gramofoni

text: Gramofoni on äänentallennuksen historian alkuvaiheessa käytetty mekaanisesti ilman sähköistä vahvistusta toimiva levysoitin. Gramofonin patentoi vuonna 1887 Emil Berliner, ja se muistuttaa toimintaperiaatteeltaan Thomas Alva Edisonin 1877 kehittämää fonografia. Laitteiden suurin ero on se, että fonografi käyttää tallennusvälineenä vahasylinteriä, joille saattoi tehdä kotiäänityksiä, ja gramofoni puolestaan valmiita tehdasprässättyjä levykiekkoja eli ns. savikiekkoja.


title: Gramofoni

text: Gramofoni syrjäytti fonografin melko pian.


title: Gramofoni

text: Ensimmäiset markkinoille tulleet gramofonit vuonna 1889 olivat hyvin yksinkertaisia, niitä myytiin rakennussarjoina ja markkinoitiin lasten leluina. Varhaisissa laitteissa käyttäjä joutui jatkuvasti kammesta pyörittämään levylautasta. Ensimmäiset levyt olivat kooltaan 5- ja 7-tuumaisia ja ääniraita oli vain toisella puolella. Myöhemmin levykooksi vakioitui 10 tuumaa eli 25,4 senttiä, jotka pyörivät 78 kierrosta minuutissa. Levyt tehtiin puristamalla hienoksi jauhetusta, mustaksi värjätystä kivestä (useimmiten saviliusketta tai kalkkikiveä), jossa sideaineena oli sellakka.


title: Gramofoni

text: Gramofonin levylautasta pyörittää kammella viritettävä jousikoneisto, ja äänen vahvistaa äänirasia, jonka neula on terästä. Äänirasiassa syntyvä ääni vahvistetaan siihen liitetyllä torvella, joka on yleensä puuta tai peltiä. Laukku-mallisissa gramofoneissa (laukkugramofoneissa) on sisään rakennettu torvi. Laukkugramofoni-nimitys johtuu siitä, että gramofoni on rakennettu laukun/salkun sisälle, joten sitä voidaan kuljettaa helpommin. Yksi entisajan suosituimmista gramofonivalmistajista on His Master's Voice.


title: Gramofoni

text: Gramofoneja on säilynyt paljon yksityisomistuksessa ja museoissa. Varaosia niihin ei enää ole saanut 1960-luvun jälkeen vaan kaikki tarvittavat joudutaan valmistamaan erikseen. Gramofonin neula pitää vaihtaa noin 4 soiton jälkeen, sillä metallineula kuluu nopeasti. On kyllä ollut myös neuloja, jotka saattoivat kestää jopa 20 soittoa. Usein neula kannattaa kääntää soittojen välissä, jotta se kuluisi tasaisemmin.


title: Unleash the Beast

text: Unleash the Beast on Saxonin kolmastoista studioalbumi, joka julkaistiin 14. lokakuuta 1997. Se on ensimmäinen kitaristi Doug Scarratin kanssa. Albumilla vallitsee erittäin synkkä ja vakava tunnelma, ja albumi onkin yhtyeen raskaimpia. Nimikkokappale on aikojen kuluessa noussut yhtyeen suosituimpien kappaleiden joukkoon.


title: Unleash the Beast

text: Kappale ”Absent Friends” on akustinen balladi ja omistettu edellisenä vuonna kuolleelle kiertuemanagerille.


title: STS-120

text: STS-120 on 120. Nasan avaruussukkulalento. Se lennettiin Discovery-sukkulalla, ja oli sukkulan 34. lento. Sukkula laukaistiin Kennedyn avaruuskeskuksesta 23. lokakuuta 2007 kello 16.38 (CET).


title: STS-120

text: STS-120 -tehtävän aikana sukkulan miehistö asensi Kansainväliselle avaruusasemalle Nasan omistaman italialaisvalmisteisen yhdysmoduli "Harmonyn," sekä valmisteli tulevia lentoja. Lennolla vaihdettiin yksi ISS Retkikunta 16:n jäsen. Ensimmäistä kertaa sekä sukkulaa että avaruusasemaa johtaa nainen - Pamela Melroy toimii sukkulan komentajana ja Peggy Whitson kansainvälisen avaruusaseman komentajana. Italialainen ESA:n astronautti Paolo Nespoli suoritti tieteellisiä kokeita ESA:lle ja Italian avaruusjärjestölle.


title: STS-120

text: "Tähtien sota" -elokuvasarjan 30-vuotisjuhlan kunniaksi astronautit ottivat mukaansa valosapelin, jota Mark Hamill käytti elokuvassa "Tähtien sota: Episodi VI – Jedin paluu", ja lennon jälkeen se asetettiin näytteille Space Center Houstoniin, Lyndon B. Johnson Space Centerin yleisökeskukseen.


title: STS-120

text: Discovery laskeutui Kennydyn avaruuskeskukseen 7. marraskuuta 2007 kello 20.01 Suomen aikaa.Asemalle lähtevä ISS Retkikunta 16:n jäsen:Asemalta lähtevä ISS Retkikunta 16:n jäsen:


title: E. L. Doctorow

text: Edgar Lawrence Doctorow (6. tammikuuta 1931 New York, Yhdysvallat – 21. heinäkuuta 2015 Yhdysvallat) oli yhdysvaltalainen kirjailija. Hänen romaaneissaan yhdistyvät yhteiskuntakritiikki ja historialliset aiheet. Hän oli amerikkalaisen kirjallisuuden postmodernismin keskeisiä tekijöitä.


title: E. L. Doctorow

text: Doctorow oli työskennellyt elokuvakäsikirjoitusten lukijana, ja työssään hän sai idean ryhtyä kirjoittamaan omaa länkkäriä, joka muokkaisi kuluneita asetelmia. Syntyi esikoisromaani "Welcome to Hard Times" (1960). Juri Nummelinin mukaan se "purkaa kaikki länkkärien perustilanteet osiinsa, ja jäljelle jää vain tyhjyyttä ja kauhua". Hän siirtyi kustannusmaailmasta kirjailijaksi 1969 ja Kalifornian yliopiston (Irvine) vierailevaksi kirjailijaksi.


title: E. L. Doctorow

text: Vuonna 1971 ilmestynyt Ethel ja Julius Rosenbergn vakoilutapaukseen pohjautuva romaani "Danielin kirja" sai kiitosta monelta taholta, ja muun muassa New York Timesin julkaisemassa kritiikissä hänet nostettiin yhdysvaltalaisten kirjailijoiden ykköskaartiin. Doctorow sovitti tarinan vuoden 1983 samannimiseksi elokuvaksi. Maailmanmaineeseen hän nousi romaanilla "Ragtime" (1975), johon pohjautuu Miloš Formanin elokuva "Ragtime – toivon ja vihan aika". Myöhempiä teoksia ovat "Kuikkajärvi" (1980), "Kynämies" (1984), "Maailmannäyttely" (1985), "Gangsterin oppipoika" (1990) ja "Vesilaitos" (1994).


title: E. L. Doctorow

text: Doctorow sai vuonna 1986 National Book Award -palkinnon, ja lisäksi hän sai National Book Critics Circle Awardin. Hän oli ehdolla Pulitzer-palkinnon saajaksi. Doctorow kirjoitti 2000-luvulla kaksi romaania: "Marssi" ("The March", 2005) sekä "Homer ja Langley" (Homer & Langley 2009)


title: Yökunta

text: Yökunta oli kirkollinen veronkantoyksikkö, joka sai nimensä ja alkunsa siitä, että keskiajalla papisto kiersi ympäri pitäjän keräämässä kirkonkymmenykset ja papiston verot noudattaen joka kerta samaa reittiä. Tällaisilla kierroksilla tarvittiin myös majoitusta ja kestitystä, ja koska se olisi ollut joka kerta yhdelle talolle kohdistettuna suuri rasite, useampi tila ja kylä muodosti yhdessä yökunnan, joka huolehti yhdessä asiasta. 1600-luvulla yökunta sai uusia tehtäviä, kun niistä tehtiin hengellisestä huollosta vastaavia yksiköitä. Kussakin yökunnassa pyrittiin valvomaan kristillisen opin harrastusta ja elämän nuhteettomuutta.


title: Metalhead (albumi)

text: Metalhead on Saxonin neljästoista studioalbumi, joka julkaistiin 9. marraskuuta 1999. Albumilla kuullaan entistä ja raskaampaa ja synkempää heavy metalia. Kappaleessa "Conquistador" kuullaan jopa power metal -vaikutteita.


title: Metalhead (albumi)

text: Rumpali Nigel Glockler jätti yhtyeen Unleash The Beast -kiertueen jälkeen ja tilalle otettiin pikaisesti saksalainen Fritz Randow.


title: Killing Ground

text: Killing Ground on Saxonin viidestoista studioalbumi, joka julkaistiin 25. syyskuuta 2001. Levy jäi yhtyeen viimeiseksi Fritz Randowin kanssa ja on yleisilmeeltään kahta edeltäjäänsä pirteämpi ja rokkaavampi. Levy ei menestynyt aikoinaan kovin hyvin.


title: Killing Ground

text: Albumista julkaistiin myös bonuslevyllä varustettu versio. Bonuslevyllä on 8 Saxonin klassista kappaletta, jotka äänitettiin uudestaan. Nämä kappaleet ovat Heavy Metal Thunder kokoelmalevyllä.


title: Boysetsfire

text: Boysetsfire on post-hardcore-yhtye Newarkista, Delawaresta, Yhdysvalloista. Yhtye on perustettiin 1994. Suurin osa yhtyeen kappaleiden sanoituksista ovat poliittisia.


title: Boysetsfire

text: Yhtyeen jäseniä ovat kitaristit Chad Istvan ja Josh Latshaw, basisti Robert Ehrenbrand, rumpali Matt Krupanski ja solisti Nathan Gray.


title: Boysetsfire

text: Yhtye pääsi alkuvaiheillaan klubikeikoille Newarkissa ja ensimmäinen demo tuli vähän sen jälkeen vuosien 1994 ja 1995 vaihteessa. Vuonna 1996 yhtye julkaisi ensimmäisen EP:nsä This Crying, This Screaming, My Voice Is Being Born.


title: Boysetsfire

text: 12. helmikuuta 2007 johtava solisti Nathan Gray ilmoitti, että hän oli perustamassa uutta yhtyettä nimeltä "thecastingout". Yhtye sisältäisi pari muuta jäsentä Boysetsfirestä. Gray sanoi myös, että thecastingoutista ei tulisi toista poliittista yhtyettä.


title: Boysetsfire

text: Boysetsfire lopetti vuonna 2007, mutta teki comebackin vuonna 2010.


title: Saimaan Laivamatkat

text: Saimaan Laivamatkat Oy oli Itä-Suomalaisten kuntien omistama Saimaalla sisävesiliikennettä harjoittanut yhtiö. Yhtiön höyrylaivat liikennöivät päivittäin kaikkiin Saimaan kaupunkeihin. Yhtiön toiminta päättyi vuonna 1981 konkurssiin.


title: Saimaan Laivamatkat

text: Uusi "Saimaan Laivamatkat Oy" on toukokuussa 2007 kaupparekisteriin merkitty yhtiö. Yhtiön pääkonttori on Savonlinnassa. Yhtiö harjoittaa Saimaalla sisävesiliikennettä yhdellä entisellä höyryaluksella. Purjehduskaudella 2007 koottiin useita aluksia ja reittejä markkinoitavaksi aiemmin käytössä olleen nimen alle.


title: Heavy Metal Thunder

text: Heavy Metal Thunder on Saxonin kokoelma-albumi, joka julkaistiin vuonna 2002. Se sisältää "Killing Ground" -albumin bonusjulkaisun kahdeksan uudelleennauhoitettua kappaletta sekä viisi muuta kappaletta.


title: Heavy Metal Thunder

text: Kokoelma-albumista on myös julkaistu rajoitettu erä bonuslevyllä varustettua versiota, jossa on viisi live-kappaletta vuoden 2002 San Antonion konsertista ja ”Killing Ground” -kappaleen musiikkivideo.


title: Erkka Lehtola

text: Erkka Lehtola (20. helmikuuta 1937 Helsinki – 16. maaliskuuta 1995 Pelkosenniemi) oli Aamulehden kulttuuritoimittaja. Lehtola julkaisi useita kulttuurikritiikkiä ja journalismianalyysiä sisältäviä kirjoja. Monet niistä ovat journalistiikan käytäntöjä valaisevia pamfletteja.


title: Erkka Lehtola

text: Lehtola sai Suomen Kuvalehden journalistipalkinnon 1985.


title: Erkka Lehtola

text: Lehtolalla on kaksi poikaa: kolumnisti Jyrki Lehtola ja teatteriohjaaja ja käsikirjoittaja Juha Lehtola. Erkka Lehtola kuoli Lapissa liikenneonnettomuudessa, jossa olivat osallisina henkilöauto ja linja-auto. Onnettomuudessa kuoli myös hänen puolisonsa Annikki Lehtola sekä yksi muu henkilö. Lisäksi yksi loukkaantui vakavasti.


title: Kardinaalinepos

text: Kardinaalinepos (; ) merkitsi kardinaalia, jonka nimittänyt paavi oli tämän sukulainen. Yleensä kyseessä oli juuri eno tai setä.


title: Kardinaalinepos

text: Paavien tapa nimittää sukulaisiaan kardinaalinepoksiksi sai alkunsa keskiajalla, ja huippunsa tapa saavutti 1500- ja 1600-luvulla. Paavien Avignonin vankeudesta aina Innocentius XII:n vuonna 1692 julkaistuun nepotisminvastaiseen "Romanum decet pontificem" -bullaan saakka hallinneet paavit ilman kardinaalinepoksia olivat selvä poikkeus. Samoin kaikki renessanssin aikana hallinneet kardinaaleja nimittäneet paavit käyttivät kardinaalinepoksia, jotka yleensä olivat heidän veljen- tai sisarenpoikiaan.


title: Kardinaalinepos

text: Kardinaalinepokset olivat aikanaan hyvin vaikutusvaltaisia henkilöitä kirkon sisällä, ja kardinaalinepos olikin kardinaalikollegion epävirallinen johtohenkilö. Nepotismiin perustunut kardinaalineposten nimittäminen osoittautui myöhemmin järjestelmänä epäkohdaksi, ja siksi se lopetettiin asteittain 1600-luvulla. Viimeinen kardinaalinepos oli Pietro Ottaboni – jota ei pidä sekoittaa paavi Aleksanteri VIII:n, jolla myös oli sama nimi. Ottabonin kuoltua kardinaalineposten nimittäminen lopetettiin, ja kardinaalineposten paikan kardinaalikollegion johtajana otti kardinaalivaltiosihteeri.


title: Kardinaalinepos

text: Kardinaalinepoksien instituutio kesti yli seitsemän vuosisataa aina 1000-luvulta 1700-luvulle. Kardinaalinepoksien historia liittyi läheisesti paaviuden historiaan, ja kardinaalinepoksien tilanne heijasteli yleensä myös silloista paaviuden tilannetta. Esimerkiksi vahvojen kardinaalinepoksien aikana voitiin vakuuttavasti todeta, että hallitseva paavi oli vallaltaan heikko ja siten kardinaalinepoksensa ohjailtavissa. Vuodesta 1566 vuoteen 1692 kardinaalinepokselle kuului myös voimakkaan paavin kuurian viraston johto, minkä kautta kardinaalinepokset olivat paaviin vaikuttavien taustavaikuttajien lisäksi myös virallisessa asemassa kirkon sisällä. Vasta 1700- ja 1800-luvuilla kardinaalinepoksien valta alkoi huomattavasti laskea samalla kun vastaavasti kardinaalivaltiosihteerien valta nousi. Viimeistään paaviuden maallisen vallan kadotessa nepotistisuus hävisi paavien toiminnasta.


title: Kardinaalinepos

text: Vuonna 1059 annettu paavi Nikolaus II:n säädös "In Nomine Domini" oli perustana kardinaalien keskinäiselle hierarkialle, jossa kardinaalit jakautuivat kardinaalipiispoihin, kardinaalidiakoneihin sekä kardinaalipappeihin, ja se myös mahdollisti kardinaalineposten ja muiden kardinaalien väliset eriarvoisuudet. Ensimmäinen tunnettu kardinaalinepos oli vuoden 1015 tienoilla kardinaaliksi nimitetty Lotario-niminen mies, joka oli nimittäjänsä paavi Benedictus VIII:n serkku. Benedictus VIII ei nimittänyt ainoastaan yhtä sukulaistaan kardinaaliksi, vaan hän myös teki veljestään Giovannista, josta myöhemmin tuli paavi Johannes XIX, sekä serkustaan Teofilattosta – myöhemmin Benedictus IX – kardinaalidiakoneita. Ensimmäisten kardinaalineposten joukkoon kuuluu myös Anselmo da Baggio Luccasta, josta hänen veljensä tai mahdollisesti setänsä tai enonsa paavi Aleksanteri II teki kardinaalinsa.


title: Kardinaalinepos

text: Vuosina 1342–1352 hallinnut paavi Klemens VI rikkoi edeltäjiensä ennätykset kardinaalineposten nimittämisessä nimittäen 20. syyskuuta 1342 viisi sukulaistaan kardinaaleiksi samana päivänä. Kardinaalineposten määrää hillitäkseen vuonna 1464 pidetty kirkolliskokous päätti asettaa rajan, jonka mukaan kardinaalinepoksen virkoihin sai nimittää vain yhden kerrallaan. Viides lateraanikonsiili taas julisti vuonna 1514, että sukulaisista huolehtiminen oli suositeltavaa ja että kardinaalineposten nimittäminen oli yleensä myös suositeltavaa, ja joissakin tapauksissa sen katsottiin olleen oikeutettua, jotta perheenjäsenistä voitaisiin pitää huolta.


title: Kardinaalinepos

text: Esimerkkinä paavien harjoittamasta nepotismista kardinaalinimityksissä ja käytännöstä seuranneesta paavinistuimen turmeluksesta voidaan pitää 1400-luvulla hallinneen paavi Calixtus III:n toimintaa. Tämä Borgian sukuun kuulunut paavi teki kahdesta veljenpojastaan kardinaalin. Toisesta nepotistisesti nimitetystä kardinaalista tuli myöhemmin Aleksanteri VI, joka tuli myöhemmin tunnetuksi yhtenä historian huonomaineisimpana paavina, ja hänen aikanaan paavius oli selvässä alennustilassa. Paavi Aleksanteri VI harjoitti itsekin nepotismia, ja hän jopa suunnitteli Kirkkovaltion antamista pojalleen. Aleksanteri VI nosti myös rakastajattarensa veljen Alessandro Farnesen kardinaaliksi, ja tästä tuli myöhemmin paavi Paavali III. Paavali III jatkoi perinteitä valitsemalla kaksi veljenpoikaansa – iältään 14 ja 16 vuotta – kardinaaleiksi.


title: Kardinaalinepos

text: Kardinaalineposten nauttimasta vallasta kertoo vuosina 1555–1559 hallinneen paavi Paavali IV:n vanhoina päivinään antama lausunto, jonka mukaan hän oli "langennut lähes täydellisesti kardinaalinepostensa vaikutusvallan alle". Toinen kardinaalinepoksensa vallassa ollut paavi oli vuosina 1559–1565 paavina toiminut Pius IV joka vuosina 1561–1565 siirsi yli 350 000 silloista Italian "scudia" sukulaisilleen.


title: Kardinaalinepos

text: Vuonna 1563 loppuneen Trenton kirkolliskokouksen jälkeen paavi Pius V perusti paavilliselle kuurialle viraston, jonka tehtäväksi tuli pitää huolta joistakin Kirkkovaltion sisäisistä asioista sekä huolehtia Pyhän istuimen ulkopoliittisista suhteista. Tätä virastoa johtamaan Pius V valitsi sukulaisensa kardinaali Michele Bonellin.


title: Kardinaalinepos

text: Kardinaalinepokset pääsivät myös Paavali V:n jälkeen tärkeisiin tehtäviin paavillisessa kuuriassa, ja näin kardinaalinepoksen virasta tuli yksi kuurian johtavista tehtävistä. Kardinaalinepokset tunnettiinkin vaikutusvaltaisina hahmoina paavillisessa hovissa, ja historioitsijat ovat paikoin käyttäneet kardinaalinepoksista nimityksiä "pääministeri", ""alter ego"" ja "varapaavi". Kardinaalinepoksesta kehittyi kulloisenkin paavin ensimmäisinä virkaan vihittävä kardinaali, jonka "luomista" kardinaaliksi juhlistettiin perinteisesti Castel Sant'Angelon tykinlaukauksilla.


title: Kardinaalinepos

text: Avignonin vankeuden aikana kardinaalinepos oli vastuussa Comtat Venaissin – minne Avignonin vankeuden aikaiset paavit olivat asettuneet – hengellisestä hallinnosta, sillä paavi Sixtus IV päätti 1475 nimittää Avignonille arkkipiispan, mihin tehtävään hän valitsi sukulaisensa Giuliano della Roveren.


title: Kardinaalinepos

text: Kardinaalinepos oli paikoin myös kirjeenvaihdon välityksellä yhteistoiminnassa kaikkien paavin diplomaattien eli nuntiusten kanssa, ja lisäksi hän oli myös kahden paavilliseen kuuriaan kuuluvan kongregaation prefekti. Kardinaalinepos oli myös korkea sotilaallinen johtaja paavin armeijassa ja "kanava, jonka kautta virtasi yhtä reittiä edut, toista kulta". Suuresta vaikutusvallastaan kardinaalinepos pääsi kuitenkin nauttimaan vain siinä tapauksessa, että paavinistuimella istui heikko johtaja. Useimmissa tapauksissa kardinaalinepokset olivat ainoastaan hallitsevan paavin "de facto" kumileimasimia. Paikoin kardinaalinepos ei edes ollut paavinistuimella olevan sukulaisensa nimittämä, vaikka kardinaalinepos olikin, sillä esimerkiksi kun paavi Leo XI kuoli ennen kuin ehti nimittää kardinaalinepoksen virkaansa, nimityksen hoiti hänen seuraajansa.


title: Kardinaalinepos

text: Yksi huippukohta kardinaalineposten vallassa saavutettiin vuosina 1621–1623 välillä hallinneen paavi Gregorius XV:n aikana. Hänen kardinaalinepoksensa Ludovico Ludovisi tunnettiin liikanimellä "il cardinale padrone" (vapaasti suomennettuna "kardinaalijohtaja"), minkä lisäksi hänelle oli kerääntynyt virastaan joukko erilaisia hyötyjä, kuten Bolognan hiippakunta. Historioitsija Leopold von Ranken mukaan Ludovico nettosi etuisuuksistaan yhteensä yli 200 000 scudia, minkä lisäksi von Ranke katsoi, että hän nautti rajoittamattomampaa auktoriteettia kuin yksikään häntä edeltänyt kardinaalinepos.


title: Kardinaalinepos

text: Kardinaalinepoksien erilaiset etuisuudet eivät aina jääneet pelkästään heidän itsensä käyttöön, sillä kardinaalinepoksilla oli oikeus tehdä "facultas testandi" -nimellä tunnettu asiakirja. Siten kardinaalinepos saattoi testamentata etuisuuksistaan koituvat tulot jollekin sukulaiselleen.


title: Kardinaalinepos

text: Kaikki kardinaalinepokset eivät olleet kardinaalinepoksia sanan varsinaisen määritelmän mukaan, vaikkakin heidän voidaan katsoa olevan kardinaalinepoksia siksi, että he saivat virkansa paaviin liittyvien sukulaissuhteidensa kautta. Tällaisia kardinaalinepoksia olisivat esimerkiksi ne kardinaalit, joilla oli läheisiä sukulaisia, jotka taas olivat esimerkiksi naimisissa hallitsevan paavin sukulaisien kanssa. Esimerkkinä voidaan pitää paavi Klemens X:tä, joka teki Paoluzzi-Altieri-nimisestä miehestä kardinaalin, koska tämän sukulainen oli aiemmin nainut Klemens X:n suvun ainoan perijän. Toinen esimerkki voisi olla Olimpia Maidalchini, jota monet historioitsijat pitävät Innocentius X:n tosiasiallisena kardinaalinepoksena. Maidalchini, joka oli paavin sukulainen tämän lähisukulaisen avioliiton kautta, ei itse voinut nousta kardinaaliksi, koska oli nainen. Käytännössä Maidalchini nautti selvää kardinaalinepoksen valtaa, sillä paavi teki ensin tämän pojasta, myöhemmin veljenpojasta ja tämän jälkeen vielä serkusta kardinaalin.


title: Kardinaalinepos

text: Kardinaalineposjärjestelmä perustui nepotismille. Niinpä paavi Innocentius XI:n nousu piispanistuimelle ei vaikuttanut järjestelmän kannalta hyvältä: uusi paavi oli hyväksynyt valintansa vain sillä ehdolla, että kardinaalikollegio sallisi hänen uudistusohjelmansa. Ohjelmaan kuului esimerkiksi nepotismin kieltäminen. Joka tapauksessa Innocentius XI ei onnistunut suunnitelmissaan menetettyään kardinaaliensa enemmistön tuen suunnitelmilleen. Hänen seuraajansa, vuosina 1689–1691 hallinnut paavi Aleksanteri VIII oli tiettävästi viimeinen paavi, joka nimitti kardinaalinepoksen itselleen. Kyseinen kardinaalinepos oli nimeltään Pietro Ottoboni.


title: Kardinaalinepos

text: Aleksanteri VIII:n kuoleman jälkeen konklaavi valitsi hänen seuraajakseen Innocentius XII:n. Heti valintansa jälkeen Innocentius XII hyökkäsi nepotismia vastaan, sillä se oli ollut yksi paavien arvovaltaa eniten heikentäneitä tekijöitä. Innocentius julisti bullassaan, että paavit eivät enää koskaan saisi luovuttaa kiinteistöjä, työhuoneita tai tulonlähteitä sukulaistensa käyttöön, ja kardinaaliksi paavi saisi nimittää sukulaisensa vain, jos tämä olisi "muutoin sopiva". Bulla määräsi lisäksi, että paavin sukulaisista korkeintaan yksi saisi olla kardinaali ja että paavi saattoi myöntää sukulaisilleen korkeintaan 12 000 scudin avustuksia. Innocentius XII myös panosti hyväntekeväisyyteen todeten: "Köyhät ovat veljenpoikiani", ja asetti näin tulonsiirtonsa vähävaraisille vastakkain edeltäjiensä harjoittaman nepotismin kanssa. Innocentius XII:n säädökset otettiin myöhemmin kanoniseen lakiin.


title: Kardinaalinepos

text: Paavi Innocentius XII:n nepotisminvastaisesta taistelusta huolimatta ainoastaan kolme kahdeksasta 1700-luvun paavista ei saanut lähisukulaistaan kardinaaliksi. Näitä nepotistisesti nimitettyjä kardinaaleja ei kuitenkaan lasketa varsinaisiksi kardinaalinepoksiksi, koska Innocentius XII oli lakkauttanut kardinaalinepoksille luodun kuurian viraston. Siten käytännössä 1700-luvun paavien kardinaaleiksi nostetut sukulaiset olivat epävirallisia kardinaalinepoksia eli pikemminkin tavallisia kardinaaleja, mutta nepostismin kautta virkaansa nousseita.


title: Kardinaalinepos

text: Paikoin kardinaalikollegio myös kehotti 1700-luvun paaveja nimittämään itselleen kardinaalinepoksia. Taustalla saattoi olla esimerkiksi hallitsevan kardinaalinepoksen huono maine tai kelpaamattomuus kollegiolle, ja tätä tilannetta tasoittaakseen kardinaalikollegio saattoi ehdottaa paaville tämän korvaamista jollain toisella veljenpojallaan. Esimerkkinä voidaan pitää kardinaalikollegion kehotusta vuosina 1724–1730 hallinneelle Innocentius XII:lle. Kollegio toivoi, että paavi Benedictus XIII asettaisi oman kardinaalinepoksen, joka sitten korvaisi hänen silloisen huonomaineisen nepoksensa Niccolò Coscian.


title: Kardinaalinepos

text: 1700-luvun epävirallisten kardinaalinepoksien valta aleni suuresti suhteessa aikaisempiin kardinaalinepokseihin samalla kun kardinaalivaltiosihteerin valta vastaavasti kasvoi.Siitä huolimatta paavin lähisukulaisilla oli mahdollisuus saada viran kautta huomattavaa valta, mitä käyttikin hyväkseen Neri Corini, joka oli 1700-luvun epävirallisista kardinaalinepoksista vaikutusvaltaisin. Hänen vaikutusvaltaisuutensa johtui pääosin paavi Klemens XII:n korkeasti iästä ja sokeudesta. Kardinaalinepoksien hetkellinen vallanlisäys ei kuitenkaan kestänyt kauan, kuten selviää Hugh Walpolen Benedictus XIV:n kuvauksesta "paavina ilman veljenpoikia".


title: Kardinaalinepos

text:
Vuoden 1800 konklaavi nosti paaviksi Pius VII:n. Hän vierasti kardinaalineposjärjestelmää ja nepotistisen ratkaisun sijasta tukeutui kardinaalivaltiosihteeriinsä Ercole Consalviin.
1800-luvun aikana ainoa kardinaali, joka oli läheistä sukua paaville, oli Gabriel della Genga Sermattei. Hänen lähisukulaisensa oli paavi Leo XII, vaikkakin kardinaaliksi hän nousi vasta tämän seuraajan seuraajan Gregorius XVI:n aikana. 1800- ja 1900-luvuilla paavillinen nepotismi eli viimeisiä aikojaan, vaikkakin vielä paavi Leo XIII teki kardinaalin veljestään Giuseppe Peccistä.


title: Kardinaalinepos

text: Paaviuden kokema maallisen vallan menetys, Kirkkovaltion tuho, Vatikaanin vankeus ja lateraanisopimukset johtivat lopullisesti siihen, että paavien politikointi omien sukulaistensa hyväksi katosi.


title: Kardinaalinepos

text: Vielä 1700-luvulla kardinaalinepoksien osuus paavinvaaleissa eli konklaaveissa oli huomattavaa. Kardinaalin lähisukulaisena olleen paavin kuoleman jälkeen nämä olivat oletettuja ehdokkaita jatkamaan sukulaistensa politiikkaa paavinistuimella. Historiasta tunnetaan esimerkiksi asiakirja nimeltä "Ricordi dati da Gregorio XV al cardinale Lodovisio suo nipote" eli Gregorius XV:n muistoadressi kardinaalinepokselleen Lodovisiolle. Asiakirjassa paavi tarjosi sukulaiselleen ohjeita siitä, miten toimia tulevassa konklaavissa.


title: Kardinaalinepos

text: Analysoimalla viittä paavillista konklaavia välillä 1605 ja 1644 huomataan, etteivät kardinaalinepokset huolimatta vaikutusvallastaan juurikaan saaneet valitsemiaan kandidaatteja nostettua paavinistuimelle. Huolimatta kardinaalinepoksien asteittaisesta epäonnesta konklaaveissa, kuitenkin osa heistä nousi itse piispanistuimelle sukulaisensa kuoleman jälkeen. Esimerkiksi kaksi veljenpoikaansa kardinaalinepoksiksi kohottanut paavi Paavali III oli itsekin aikanaan nimitetty kardinaaliksi nepotismin kautta, ja hänet kardinaaliksi nimittänyt paavi oli myös astunut kardinaaliksi sukulaisensa ansiosta.


title: Kardinaalinepos

text: Nepotismia tunnetaan useissa eri muodoissa, ja sitä esiintyy usein erilaisten vaikutusvaltaisten historiallisten instituutioiden yhteydessä. Paavallisen nepotismin liittyminen juuri veljen- tai sisarenpoikien käyttöön johtui pääosin katolisen kirkon selibaattisäännöistä, ja jatkaakseen politiikkaansa kuolemansa jälkeen monet paavit turvautuivat jälkeläistensä puutteessa muihin lähisukulaisiinsa. Kardinaalinepokset olivat siten yksi keino säilyttää "paavillinen dynastia" suvun hallussa ja kontrolloida kardinaalikollegiota vielä paavin kuoleman jälkeen. Samoin kardinaalinepos oli yksi keino huolehtia, että paavin suku pääsi nauttimaan viran tuomista etuoikeuksista vielä paavin kuolemankin jälkeen.


title: Kardinaalinepos

text: Kardinaalineposjärjestelmää kritisoitiin jo 1600-luvulla, esimerkkinä Gregorio Letin kirja "Papal Nepotism, or the True Relation of the Reasons Which Impel the Popes to make their Nephews Powerful" vuodelta 1667. Kritiikkiä ei kuitenkaan siedetty kirkossa, ja kaikki Letin kirjat joutuivat kiellettyjen kirjojen indeksiin "Index Librorum Prohibitorumin". Vielä vuoden 1913 Catholic Encyclopedia puolusti kardinaalineposjärjestelmää.


title: Kardinaalinepos

text: Kardinaalinepoksien menettäessä valtansa ja kyseisen instituution kadotessa korvaavaksi viraksi kirkon sisällä nousi kardinaalivaltiosihteeri. Kardinaalivaltiosihteeri oli kuurian sihteeri sekä valtiosihteeristön johtaja. Nykypäivänä kardinaalivaltiosihteeri on korvannut kokonaan kardinaalinepoksen tehtävät, ja valtiosihteeristö onkin paavillisen kuurian tärkein virasto. Nykyisin se vastaa pääosin maallisten hallitusten ulkoministeriötä. Joidenkin paavien, esimerkiksi vuosina 1566–1572 hallinneen Pius V:n, aikana kardinaalinepos ja kardinaalivaltiosihteeri olivat yksi ja sama.


title: Kardinaalinepos

text: Monet kardinaalinepokset olivat pelkkiä kardinaaleja koko ikänsä eivätkä koskaan kohonneet korkeammalle. Paavit nimittivät mitä erilaisimpia sukulaisiaan kardinaaleiksi, niinpä kardinaalinepoksien kirjavaan joukkoon kuului historian saatossa esimerkiksi poikia – tunnustamattomia lapsia ja adoptoituja – veljiä, veljen- tai sisarenpoikia, serkkuja ja jopa setiä. Kuitenkin näistä veljen- ja sisarenpojat olivat yleisimpiä kardinaalinepoksia.


title: Kardinaalinepos

text: Neljätoista kardinaalinepokseksi päässeistä nousi myöhemmin vielä ylemmäs paavinistuimelle. Paaviksi valitut kardinaalinepokset olivat Johannes XIX, Benedictus IX, Anastasius IV, Gregorius IX, Aleksanteri IV, Hadrianus V, Gregorius XI, Bonifatius IX, Eugenius IV, Paavali II, Aleksanteri VI, Pius III, Julius II, and Klemens VII. Tämän lisäksi kahdesta kardinaalinepoksesta tuli pyhimys: Charles Borromeo ja Sant'Anselmo da Baggio.


title: Kardinaalinepos

text: Lista on kuitenkin jokseenkin epätäydellinen, sillä osa tulevista paaveista oli epävirallisia kardinaalinepoksia, joita ei ole sijoitettu samaan kastiin "oikeiden" kardinaalinepoksien kanssa. Esimerkiksi osa vastapaaveista nimitti itselleen kardinaalinepoksia. Toisen epävirallisen kardinaalinepostyypin muodostivat ne kardinaalit, jotka olivat sukua paaville, mutta jotka kohosivat kardinaaliksi jonkun muun paavin avustuksella. Tästä esimerkkinä voidaan pitää Leone-nimistä miestä, joka oli paavi Leo VI:n veli, mutta joka pääsi kardinaaliksi paavi Johannes XI:n nimittämänä. Myöhemmin Leonesta tuli paavi Leo VII. Samoin paavit Honorius IV, Celestinus IV ja Paavali I olivat Leonen tapaisia epävirallisia kardinaalinepoksia.


title: Bomi

text: Bomi on yksi Liberian viidestätoista piirikunnasta. Piirikunta sijaitsee maan länsiosassa, Atlantin rannikolla, ja sen pinta-ala on 1 955 km². Sen pääkaupunki on Tubmanburg. Bomin rajanaapureita ovat Gbarpolun piirikunta pohjoisessa, Grand Cape Mountin piirikunta lännessä, Montserradon piirikunta idässä ja se rajoittuu Atlantin valtamereen etelassä. Piirikunta jakautuu edelleen neljään hallintoalueeseen (piiriin), jotka ovat Klay, Dewien, Suehn Mecca ja Senjeh.


title: Bomi

text: Bomin piirikunnan ipussa näkyy violetilla taustalla rengaskuvio, jossa on viisi puuta sinisellä taustalla pienen kukkulan päällä. Lipun vasemmassa yläkulmassa näkyy Liberian lippu, kuten kaikissa Liberian piirikuntien lipuissa.


title: Bomi

text: Vuonna 2008 piirikunnassa asui 86 036 asukasta. Väestöstä noin 40% on kristittyjä ja 60% muslimeja. Asukkaiden enemmistö on golankielistä, mutta alueella esiintyy ainakin 15 eri kieltä tai murretta. Väestön enemmistö kuuluu neljään etniseen ryhmään: golat, deit, mandinkat ja kpellet, joskin alueella asuu väestöä kaikista maan 16 heimosta.


title: Bomi

text: Bomin piirikunta ("county") tunnettiin aiemmin Bomin territoriona ("territory"). Se erotettiin Montserradon piirikunnasta Samuel Doen sotilashallinnon aikana 1983 ja uusi aluehallinnollinen asema vahvistettiin myöhemmin lailla. Nimi bomi merkitsee golankielellä "valoa" ja symboloi piirikunnan erityisluonnetta Liberian ensimmäisenä rautamalmin louhintapaikkana. 1950-luvulta lähtien sisällissotaan saakka rautamalmin louhinta oli kukoistava elinkeino. Myös kumin vienti muodosti tärkeän elinkeinon ja piirikunnan alueella sijaitsee Guthrien plantaasi, joka on maan toiseksi suurin kumintuottaja.


title: Bomi

text: Alueen sijainti Montserradon piirikunnan naapurina teki siitä haavoittuvan sisällissodan aikana, koska useat ryhmät toimivat piirikunnasta käsin pääkaupunki Monrovian valtaamiseksi. Sotavuosina eri ryhmät syyllistyivät vakaviin raakuuksiin ja ihmisoikeusrikkomuksiin alueella ja tuhosivat yksityisomaisuutta ja alueen infrastruktuuria.


title: Bomi

text: Ilma on yleensä lämmintä läpi vuoden. Vuosi jakautuu sadekauteen huhti-lokakuussa ja kuivaan kauteen, joka kestää marraskuusta maaliskuuhun. Vuosittainen sademäärä on keskimäärin 203,2 cm.


title: Bomi

text: Bomin piirikunnasta 45 % on ruohikkoa. Maasto on kumpuilevaa, joskin piirikunnassa on muutamia tasankoja ja laaksoja. Alueella on paljon vesistöjä. Po-, Wlein-, Mahei-, Lofa- ja St. Paul-joet kulkevat piirikunnan alueella.


title: Bomi

text: 70 % työvoimasta saa elantonsa maataloudesta. Sisällissota tuhosi piirikunnan infrastuktuuria pahoin: alue on jokien halkomaa, ja monet sillat tuhottiin sotatoimien aikana. Autoliikenne on vähäistä, ja puhelinyhteyksiä saa vain piirikunnan hallintokeskuksesta Tubmanburgista.


title: Bomi

text: Piirikunnan luonnonvarat ovat rikkaat ja tarjoavat hyvän lähtökohdan sisällissodasta elpymiseen. Luonnonvaroihin kuuluvat kumi, puu, timantit, rautamalmi, kulta, vesi, kivi ja hiekka. Alue on myös hedelmällistä maatalousmaata.


title: Lionheart (Saxonin albumi)

text: Lionheart on Saxon kuudestoista studioalbumi, joka julkaistiin 28. syyskuuta 2004.


title: Lionheart (Saxonin albumi)

text: Albumin teema on inspiroitu Rikhard I Leijonamielestä (Lionheart), Englannin kuninkaasta. "Beyond The Grave" kappale julkaistiin myös singlenä ja videona. Lisäksi aloituskappaleesta, speedmetal -tyylisestä "Witchfinder Generalista" on musiikkivideo. Lionheart palautti tasollaan uskon yhtyeeseen vuosien jälkeen ja nuorempien fanien keskuudessa albumi on jopa yhtyeen suosituimpia.


title: Euskirchen

text: Euskirchen on kaupunki Nordrhein-Westfalenin osavaltiossa läntisessä Saksassa. Se sijaitsee Reininmaalla Erft-joen varrella, noin 25 kilometriä länteen Bonnista ja noin 30 kilometriä lounaiseen Kölnistä. Kaupunki on Euskirchenin piirikunnan hallintokaupunki, ja se kuuluu Kölnin hallintopiiriin. Kaupungin asukasluku oli 55 414 vuonna 2011. Sen pinta-ala on 139,63 neliökilometriä.


title: Euskirchen

text: Monschau-Falkenbergin Walram VIII (1277–1302) myönsi Euskirchenille kaupunginoikeudet 1. elokuuta vuonna 1302. Keskiajalla kaupungin ympärille rakennettiin noin 1,4 kilometrin pituinen kaupunginmuuri, josta on yhä jäljellä osa. Vuonna 1827 kaupungista tuli Euskirchenin piirikunnan hallintokaupunki.


title: Euskirchen

text: Kaupungin elinkeinoelämä on vilkasta, ja se tarjoaa työpaikkoja kymmenille tuhansilla työntekijöille. Sodanjälkeisenä aikana nimekkäimpiä Euskirchenissä toimineita yrityksiä ovat Procter & Gamble, Deutsche Telekom ja Miele. Alueen yrityspuisto PrimeSite Rhine Region on houkutellut alueelle useita suuryrityksiä. Myös maatalous on vahva elinkeino Euskirchenissä.


title: Euskirchen

text: Alueen tekstiiliteollisuuden perinteitä esitellään museossa Tuchfabrik Müller. Se kuuluu Euroopan teollisen perinteen reittiin.


title: Kruununperillinen

text: Kruununperillinen on henkilö, jolla on kruununperimysjärjestykseen perustuva virallinen asema tulevana hallitsijana nykyisen hallitsijan kuoltua tai luovuttua vallasta. Kruununperijästä tulee siis uusi monarkian johtaja. Kruununperillinen on yleensä kuninkaallisen perheen vanhin poika, tytär vain jos poikaa ei ole lainkaan, mutta nykyään suuressa osassa Euroopan monarkioista vanhin lapsi sukupuoleen katsomatta. Miespuolisesta kruununperillisestä käytetään nimitystä kruununprinssi ja naispuolisesta nimitystä kruununprinsessa.


title: Kruununperillinen

text: Kruununperijällä on erityinen arvoasema. Häntä saatetaan esimerkiksi puhutella kruununprinssinä tai -prinsessana, kun muut kuninkaalliset lapset ovat prinssejä tai prinsessoja. Joissakin monarkioissa ei käytetä kruununprinssin tai -prinsessan arvoa, vaan kruununperillisellä on erityinen arvonimi, esimerkiksi Yhdistyneessä kuningaskunnassa "Walesin prinssi" tai Belgiassa "Brabantin herttua". Näissä esimerkeissä arvonimet eivät kuitenkaan ole automaattisia, vaan ne on mahdollista myöntää.


title: Menden

text: Menden (Sauerland) on kaupunki Nordrhein-Westfalenin osavaltiossa, läntisessä Saksassa. Se kuuluu Arnsbergin hallintopiiriin ja Märkischer Kreisin piirikuntaan. Kaupungin naapureita ovat Fröndenberg pohjoisessa, Wickede koillisessa, Arnsberg idässä, Balve etelässä, Hemer lounaisessa ja Iserlohn lännessä. Kaupungin asukasluku oli noin 55 500 vuonna 2011. Sen pinta-ala on 86,08 neliökilometriä.


title: Menden

text: Kreivi Siegfried von Westerburg myönsi Mendenille kaupunginoikeudet vuonna 1276. Kaupungista tuli 1500-luvulla Hansaliiton jäsen. Vuosina 1613–1632 kaupungissa riehui rutto. 1600-luvulla kaupunki myös paloi pahoin kolmesti, vuosina 1637, 1652 ja 1663. Vuonna 1975 kaupunkiin liitettiin kunnat Bösperde, Halingen, Lendringsen, Oesbern, Schwitten, Asbeck ja pieni osa Sümmernin kunnasta.


title: M/S Kaptain Boris

text: M/S Kaptain Boris () oli lähes koko ikänsä Suomen ja Ruotsin väliä liikennöinyt autolautta. Se valmistui vuonna 1966 ja sai kasteessa nimen M/S "Fennia". Valmistuessaan se oli Itämeren suurin matkustajalaiva. "Fennia" ehti liikennöidä neljän varustamon omistuksessa.


title: M/S Kaptain Boris

text: RG Line osti ja korjautti aluksen kasinolaivaksi Vaasa–Uumaja-reitille. "Fennia" palasi liikenteeseen vapunpäivänä 2001 nimellä M/S "Casino Express". "Casino Express" ajoi kahdesti karille. Viimeisen karilleajon jälkeen se kunnostettiin mutta jätettiin satamaan odottamaan myyntiä.


title: M/S Kaptain Boris

text: Alus saatiin lopulta myytyä kahden vuoden yrittämisen jälkeen kesällä 2007. Ostajana oli Karibialle rekisteröity yhtiö nimeltä Attar Construction Ltd. Uusi omistaja nimesi aluksen M/S "C Expressiksi". Kotisatamaksi oli määrä tulla Saint Kitts ja Nevisin pääkaupunki Basseterre. Suomen ympäristökeskus (Syke) asetti aluksen kuitenkin siirtokieltoon. Syke näet epäili, että laiva viedään romutettavaksi työ- ja ympäristönsuojelu-näkökulmien kannalta asiattomiin olosuhteisiin. Epäilyjen taustalla oli aluksen alhainen myyntihinta, korkea ikä sekä seikka, että Attar Construction Ltd oli aiemmin välittänyt laivoja romutettavaksi.


title: M/S Kaptain Boris

text: Alusta kunnostettiin kesällä 2009, ja sen nimeksi vaihtui M/S "Onyx". Laiva lähti Vaasasta marraskuussa 2009 Turkissa sijaitsevalle korjaustelakalle.


title: M/S Kaptain Boris

text: Vuonna 2010 laivan uudeksi nimeksi tuli "Kaptain Boris".


title: M/S Kaptain Boris

text: "Fennia" oli Itämeren toinen laiva, jossa oli uima-allas. Ensimmäinen uima-allaslaiva oli M/S "Finnhansa", jonka kannella oli lasiseinien suojassa lämmintä vettä sisällään pitänyt uima-allas. "Fennian" uima-altaat sen sijaan sijaitsivat autokannen alla; toinen niistä oli aikuisia ja toinen lapsia varten. Uudessa laivassa oli peräti neljä saunaa, joista kaksi oli matkustajia ja kaksi miehistöä varten.


title: M/S Kaptain Boris

text: Itämeren suurimman matkustajalaivan kastoi "Fenniaksi" Siljavarustamon johtokunnan puheenjohtajan kauppaneuvos Birger Krogiuksen puoliso, rouva Gunni Krogius 28. lokakuuta 1965. Uudella suurlautalla oli tilaa 120 miehistön jäsenelle, 1 200 matkustajalle ja 225 henkilöautolle tai 32 yhdistelmäajoneuvolle. Siljavarustamon uuden lippulaivan sisustuksen oli suunnitellut suomalainen arkkitehti Bengt Lundsten.


title: M/S Kaptain Boris

text: Laiva aloitti Turun ja Tukholman välisen liikenteen 7. toukokuuta 1966. Se teki joka vuorokausi yhden edestakaisen matkan. "Fenniassa" oli visiirityyppinen keulaportti. Ahvenanmeren ylitystä varten laiva oli varustettu vakaimilla, jotta kulku olisi tasaista. Satamaohjailun helpottamiseksi aluksessa oli keulaohjauspotkuri.


title: M/S Kaptain Boris

text: Yleisölle aivan uutta oli aluksen sisääntuloaulassa oleva itsepalvelumyymälä, joka oli lajissaan Itämeren laivojen ensimmäinen. Uutta laivaa mainostettiin erityisesti kongressilaivana, sillä laivassa oli useita kabinetteja neuvotteluja varten. "Fennia" oli jaettu kahdeksaan kanteen, jotka ylhäältä lukien olivat aurinkokansi, komentokansi, venekansi, ravintolakansi, A-kansi, autokansi, C-kansi ja D-kansi. Suurin osa laivan hyteistä oli kahden hengen hyttejä, mutta muutamia kolmen ja neljän hengen hyttejäkin löytyi. Laivalla ei ollut luokkarajoja, vaan kaikki matkustivat samassa luokassa. Hyttipaikkoja oli kaiken kaikkiaan 300 kappaletta.


title: M/S Kaptain Boris

text: "Fennialla" oli 60 hengen elokuvateatteri, parturi, kampaamo ja lasten leikkihuone. Ravintolakannella oli tupakkasalonki, ruokasali, kahvila ja peräkahvila. Venekannella oli nykyaikainen suurkeittiö ja lepohuone, jossa oli toistasataa pehmeää lepotuolia, sekä erityisesti luokkaretkiä varten suunniteltu huone, jossa oli 15 kerrosvuodetta. Aurinkokannelle oli suora hissiyhteys laivan uumenissa olevista uimahallista ja saunoista. Tällä kannella oli myös savupiipun näköalatorni ja tuulensuojainen auringonottopaikka.


title: M/S Kaptain Boris

text: Turusta lauantaina kello 22 lähtenyt "Fennia" ajoi sankassa sumussa karille kello 1.10 Bogskärin luona Sottungan saaristossa 16. lokakuuta 1966. Laiva teki tiheässä sumussa liian aikaisen käännöksen ja joutui väylän ulkopuolelle. Puolentoista tunnin kuluttua onnettomuudesta ilmoitettiin Ahvenanmaan merivartiostolle, joka ohjasi paikalle veneitä. Ensimmäisenä ehti paikalle vartiolaiva "Tavi" aamulla kello puoli kahdeksan.


title: M/S Kaptain Boris

text: Tunnelma aluksella pysyi hyvänä, ja matkustajat suhtautuivat tapahtuneeseen lähinnä seikkailuna. Varustamo tarjosi heille ilmaisen aterian. Laivan päällikkö Harald Karlsson luonnehti tapahtumaa melkoiseksi rysähdykseksi.


title: M/S Kaptain Boris

text: Pelastusalus "Meteorin" saavuttua paikalle sukeltajat alkoivat tutkia laivan vaurioita. Autolautta oli keulastaan lujasti kiinni karilla. "Fennia" sai pohjaansa 70 metriä pitkän painuman, ja sen yhdeksässä pohjatankissa todettiin vuoto, lisäksi kaksi moottoria vaurioitui.


title: M/S Kaptain Boris

text: Sunnuntaina iltapäivällä suurin osa 246 matkustajasta siirrettiin M/S "Skandiaan" ja M/S "Holmiaan". "Skandia" vei 150 matkustajaa Tukholmaan ja "Holmia" loput Turkuun. Laivalle jäi miehistön lisäksi 25 autonkuljettajaa, sillä 25 rekka-autoa ja 11 henkilöautoa siirrettiin myöhemmin suuren proomun avulla "Fenniasta" "Holmiaan" ja "Nordiaan". Merimies-Unioni myöntyi autojen siirtoon merenkulkulakon aikana.


title: M/S Kaptain Boris

text: Kahden pelastusaluksen, "Protectorin" ja "Meteorin", nykäys riitti irrottamaan keventyneen laivan karilta. "Fennian" pohjavauriot tarkastettiin, ja laiva ajoi kahdella koneellaan Tukholmaan pelastusaluksen seuratessa mukana varmuuden vuoksi. "Fennia" korjattiin Tukholmassa Finnbodan telakalla, ja se palasi liikenteeseen joulukuun puolivälissä.


title: M/S Kaptain Boris

text: Vuonna 1970 Siljavarustamo myi "Fennian" Svea Linelle. Seuraavana vuonna laiva maalattiin kokonaan valkoiseksi.


title: M/S Kaptain Boris

text: Tukholmasta tulossa ollut "Fennia" törmäsi sumussa laituriin Turun satamassa 10. maaliskuuta 1971. "Fennian" keula ja osa laiturista rikkoutuivat. Kukaan ei loukkaantunut onnettomuudessa, mutta muutama rekka-auto sai peltivaurioita. Myös suuri määrä irtonaisia juomalaseja rikkoutui. "Fennia" pystyi kuitenkin jatkamaan normaalia vuoroliikennettä.


title: M/S Kaptain Boris

text: Vuonna 1972 rakennettiin lisää hyttejä, niin että hyttipaikkojen määräksi tuli 353. Vuonna 1975 Ruston-moottorit vaihdettiin MaK-moottoreihin Helsingörs Værft -telakalla Tanskassa. Jakob Lines osti "Fennian" vuonna 1983. Seuraavana vuonna laiva siirtyi reitille Pietarsaari–Örnsköldsvik. Vuonna 1985 omistajaksi tuli Rederi Ab Sally Oy. Seuraavana vuonna hyttipaikkojen määrää lisättiin 521:een, ja "Fennia" siirtyi Vaasanlaivojen liikenteeseen.


title: M/S Kaptain Boris

text: Vuosina 1992–1993 "Fennia" liikennöi reitillä Norrköping–Riika, josta laiva palasi Pohjanlahden liikenteeseen liikennöiden Pietarsaaresta ja Kokkolasta Skellefteåhon.


title: M/S Kaptain Boris

text: Vuonna 2001 "Fennia" myytiin RG Linelle ja laivan uudeksi nimeksi tuli "Casino Express". Laiva alkoi liikennöidä Vaasa–Uumaja-reittiä. Kannattavuuden parantamiseksi laivalle tuotiin peliautomaatteja ja kasino.


title: M/S Kaptain Boris

text: "Casino Express" ajoi karille Uumajan itäpuolella kovassa tuulessa 24. marraskuuta 2004. Laivassa oli 38 matkustajaa ja 28 hengen miehistö. Kenelläkään ei ollut hätää. Laiva oli hinauksessa, mutta kova tuuli painoi sen karille vain muutaman sadan metrin päässä Holmsundin satamasta. "Casino Express" sai vuotoja muutamiin painolastitankkeihinsa. Laivalla olleita 13 rekkaa ja 16 henkilöautoa yritettiin purkaa ponttooneille, mutta rampit eivät sopineet. Myrskyn laannuttua veden pinta laski 55 senttiä, ja laiva oli karilla entistä tukevammin. Seuraavana päivänä lasti saatiin siirrettyä proomujen avulla maihin ja jäätiin odottamaan veden pinnan nousua, jotta laiva saataisiin irti karilta.


title: M/S Kaptain Boris

text: "Casino Express" lopetti Vaasan ja Uumajan välisen reitin liikennöimisen elokuussa 2005, ja laiva jäi odottamaan Vaasaan Vaskiluodon satamaan.


title: M/S Kaptain Boris

text: RG Line myi "Casino Expressin" 10. heinäkuuta 2007 Attar Construktion -yhtiölle, jonka kotimaa oli Saint Vincent ja Grenadiinit. Laiva myytiin 1,4 miljoonalla eurolla eli romulaivan hinnalla. Laivan uudeksi nimeksi tuli "C Express". Suomen ympäristökeskus asetti kaksi vuotta Vaasan Vaskiluodon satamassa maanneen laivan siirtokieltoon. Syke epäili, että laiva viedään romutettavaksi Euroopan ulkopuolelle. Siirtokielto olisi voimassa, kunnes laivan käyttötarkoitus olisi selvitetty tai laivalle olisi haettu jätteensiirtolupa.


title: M/S Kaptain Boris

text: Siirtokiellon tarkoituksena oli estää laivan päätyminen romutettavaksi työ- ja ympäristönsuojelun kannalta asiattomiin olosuhteisiin. Näin haluttiin varmistaa asbestin ja PCB:n asianmukainen hävittäminen. Syke epäili, että laiva vietäisiin romutettavaksi Aasiaan, kuten Intiaan tai Bangladeshiin. Epäilyt perustuivat laivan alhaiseen myyntihintaan ja korkeaan ikään. "Casino Express" oli ollut pitkään käyttämättömänä, eikä sitä oltu saatu myytyä muualla käytettäväksi.


title: M/S Kaptain Boris

text: Laivan omistaja pyysi, että alustavasti Saint Kitts ja Nevisin alusrekisteriin rekisteröity laiva saisi lähteä. Matkaa varten laivalle oli saapunut uusi miehistö. Syke vaati omistajalta luotettavaa selvitystä laivan jatkokäytöstä. Sellaiseksi olisi kelvannut esimerkiksi aiesopimus. Jätteeksi luokiteltavien laivojen siirrosta toiseen maahan pitää EU:n jätteensiirtoasetuksen mukaan ilmoittaa, eikä laivaa saa senkään jälkeen kuljettaa OECD-alueen ulkopuolelle.


title: M/S Kaptain Boris

text: Syyskuussa 2007 Suomen ympäristökeskus ilmoitti, ettei se pura "C Express" -laivan siirtokieltoa. Laivan omistaja ei ollut toimittanut riittävän luotettavaa suunnitelmaa laivan tulevasta käytöstä siirtokiellon purkamiseksi. Omistaja teki Helsingin hallinto-oikeuteen valituksen Suomen ympäristökeskuksen siirtokieltopäätöksestä. Hallinto-oikeus pyysi ympäristökeskukselta lausuntoa asiasta 5. lokakuuta mennessä.


title: M/S Kaptain Boris

text: Lokakuun puolivälissä uutisoitiin, että Vaasan Vaskiluodon satamassa kelluvasta laivavanhuksesta käytiin kauppaa ruotsalaisen Triton Shippingin kanssa. Suomen ympäristökeskus pyysi Triton Shippingiltä selvitystä laivan tulevasta käytöstä. Marraskuussa 2008 Turkin jätehuoltoviranomaiset eivät hyväksyneet laivan siirtoa Turkkiin romutettavaksi, koska siinä oli heidän mielestään liikaa asbestia.


title: M/S Kaptain Boris

text: Maaliskuussa 2009 laivan putkistossa tapahtui jäätymisestä johtuneita rikkoutumisia, ja merivesi pääsi tulvimaan laivan sisälle. Pelastuslaitos onnistui paikallistamaan ja tukkimaan vuotokohdat. Ympäristö- ja merenkulkuviranomaiset halusivat ratkaista pian laivan kohtalon, sillä heidän mielestään se ei enää selviytyisi uppoamatta seuraavasta talvesta. Länsi-Suomen ympäristökeskus alkoi valmistella laivan muodostaman ympäristöriskin torjuntaa ja laivan siirtämistä pois Vaasasta. Laivan omistavan Attar Construction Ltd:n edustajaan ei kuitenkaan saatu yhteyttä, ja viranomaiset arvelivat, että laiva saatetaan hylätä ja asbestin vuoksi kallis romutus jättää Suomen ongelmaksi. Romutuksen hinnaksi arveltiin useaa miljoonaa euroa. Romutusta ei kuitenkaan haluttu maksattaa kokonaan Vaasan kaupungin varoista, vaan valtio tulisi osallistumaan kustannuksiin. Ongelmalaivan kohtaloa alkoi selvittää työryhmä, johon kuuluivat ympäristökeskuksen, Syken, Merenkulkulaitoksen ja Vaasan kaupungin edustajia.


title: M/S Kaptain Boris

text: Heinäkuussa 2009 Syke purki siirtokiellon, kun alus luvattiin kunnostaa liikenteeseen. Varustamo esitti käyttösuunnitelmista kirjalliset dokumentit. Elokuussa alusta alettiin korjata, ja sen nimi vaihtui "Onyxiksi". Vaikka laivan luokituslaitos ei ollut EU:n hyväksymä ja alus oli yhä huonokuntoinen, Merenkulkulaitos totesi sen olevan merikelpoinen ja antoi sille lähtöluvan.


title: M/S Kaptain Boris

text: Alus lähti marraskuun 2009 alussa Vaasasta kohti Turkissa sijaitsevaa korjaustelakkaa. Attar Construction -varustamo ilmoitti, että korjauksen jälkeen alus jatkaa Dubaissa toimivan yrityksen rahtilaivana. Pohjanmeren ylityksen jälkeen "Onyx" joutui viettämään yli viikon Weymouthin satamassa Britanniassa. Marraskuun lopulla "Onyx" hinattiin ranskalaisen Brestin kaupungin edustalla olevaan satamaan, koska alukseen oli tullut moottorivika kesken matkan Atlantilla. Myrskyyn joutuneen aluksen vaihteisto oli vioittunut. Ranskan meriturvallisuusviranomaiset eivät anna aluksen jatkaa matkaa ennen kuin siinä on suoritettu korjauksia. Vaadittavien kunnostustöiden kustannuksiksi on arvioitu parisataatuhatta euroa. Ranskan Brestissä aluksen 26-henkinen, pääasiassa intialaisista koostuva miehistö kertoi, että useimmat heistä eivät olleet saaneet palkkaa useaan kuukauteen, ja he kieltäytyivät jatkamasta matkaa ennen kuin aluksen kaikki neljä moottoria on korjattu. Yle uutisoi myös, että aluksen päällikkö olisi myöntänyt aluksen olevan matkalla Bangladeshiin romutettavaksi Turkissa olevan korjaustelakan sijaan. Varustamon edustaja, laivan päällikkö Iah, kuitenkin jyrkästi kieltää tämän. Ranskalaiset pelkäsivät "Onyxin" jäävän Brestiin romutettavaksi Ranskan valtion kustannuksella.


title: M/S Kaptain Boris

text: Entinen "Onyx"-alus tavoitettiin Arabiemiraateista Dubain edustalta, nimenvaihdoksen yhteydessä. Laivan IMO- ja MMSI-tunnisteiden mukaan uudeksi "Kaptain Borikseksi" nimetty romulaiva oli vaihtanut omistajaa. Laivan uusi omistaja oli Marshall-saarille rekisteröity Red Line Shipping Ltd, ja alus oli rekisteröity Sierra Leoneen. Näin ollen Suomella ei ollut enää vastuuta laivan kohtalosta, meni se romutettavaksi tai liikenteeseen.


title: M/S Kaptain Boris

text: Kansalaisjärjestö NGO Platformin mukaan alus meni Pakistaniin romutettavaksi. Suomen ympäristökeskuksella ei ole vahvistusta tiedolle, mutta se pitää oletusta mahdollisena. Mikäli alus päätyi romutettavaksi, niin omistajanvaihdos ei muuta sitä, että tällöin tulee arvioitavaksi, onko Suomen viranomaisia tietoisesti harhautettu ja toimittu jätesiirtomääräysten vastaisesti.


title: Aivoriihi

text: Aivoriihi on luovan ongelmanratkaisun menetelmä, jonka tavoitteena on kehittää suuri määrä luovia ideoita siten että kaikki ryhmän jäsenet osallistuvat. Periaatteena on, että määrä tuottaa laatua. Mitä enemmän ideoita on sitä todennäköisempää on, että joukossa on hyviä toteuttamiskelpoisia ideoita.


title: Aivoriihi

text: Määritelmän mukaisesti aivoriihitekniikalla halutaan tuottaa ideoita ongelmiin, joille ei ole yhtä oikeata ratkaisutapaa. Pääsääntönä aivoriihitekniikassa on, että toisen esittämä ideaa ei tule kritisoida, vaan kaikki ajatukset kirjataan muistiin. Näistä ideoista ryhmä karsii keskeisimmät ja luo niistä lopulta kokonaiskuvan tai jonkin ratkaisumallin.


title: Aivoriihi

text: Aivoriihellä on vetäjä ja noin 5–12 hengen ryhmä, joka ideoi. Ensiksi osallistujille esitellään ideoinnin kohteena oleva aihe ja kerrotaan aivoriihen perussäännöt. Ideoida voidaan esimerkiksi istumisjärjestyksessä, jolloin kaikki pääsevät sanomaan mielipiteensä. Jos jollain ei ole ideaa vuorollaan, hän sanoo "ohi".


title: Aivoriihi

text: Vetäjä kirjaa kaikki ideat taululle ja huolehtii, että kukaan ei vielä arvioi ideoita. Kaikki ideat kirjataan, koska niitä pidetään arvokkaina. Tarralappujen käyttäminen auttaa ideoiden jatkokäsittelyä, esimerkiksi ryhmittelyä. Ryhmän vetäjä kannustaa ryhmää parantelemaan muiden ideoita ja yhdistelemään ideoita, niitä kuitenkaan arvostelematta. Lennokkaat ja villit ideat ovat tervetulleita, ja auttavat ryhmää irtaantumaan totutuista ratkaisusta ja ajattelumalleista. Tätä tyypillisesti tarvitaan, jotta löydetään mahdollisimman hyvä ratkaisu. Huumori rentouttaa tunnelmaa.


title: Aivoriihi

text: Jotta kaikki ryhmän jäsenet voivat osallistua aivoriiheen, on ohjaajan tehtävänä ohjeistaa ryhmätyöskentely; hän jakaa roolit ja selvittää pelisäännöt. Ohjaajan on oleellista seurata ryhmän toimintaa, tarvittaessa ohjata työskentelyä oikeaan suuntaan ja huolehtia kaikkien ryhmän jäsenten aktiivisesta osallistumisesta. Ongelmatilanteissa ohjaajan tulee kuitenkin antaa ryhmän itse määrittää esille tulleet ongelmat sekä löytää ratkaisut niihin. Tällöin ohjauskeinona voi käyttää aktivoivia kysymyksiä. Periaatteessa aivoriihen toteuttamisessa ohjaaja tarvitsee samoja taitoja kuin ryhmätyöskentelyn ohjaamisessa yleensä.


title: Aivoriihi

text: Ideoiden arviointi ja luokittelu hoidetaan myöhemmin, esimerkiksi äänestämällä ja kalanruotokaavion avulla. Arvostelun lykkääminen myöhemmäksi on hyödyllistä. 12/14 kokeesta osoitti, että jos arvostelua lykätään, saadaan sekä enemmän että parempia ideoita (Virkkala, 1994).


title: Aivoriihi

text: Eri lähteiden mukaan aivoriihi etenee seuraavalla tavalla: Aivoriihen avulla opiskelijat oppivat yhdessä ideointia, tutustuvat toisiinsa ja myös toistensa ajattelutapoihin. Aivoriihitekniikka painottaa opiskelijan aiemman tiedon merkitystä ja näin ollen aivoriihi on opettajan näkökulmasta oiva tapa selvittää opiskelijoiden tietotaso. Ongelma voi olla kartoittava: "mitä tiedätte tästä asiasta?", tai selvittävä: "miten voimme ratkaista tämän ongelman?"


title: Aivoriihi

text: Aivoriihessä parhaat tulokset saadaan hitaalla ongelmien "kypsyttelyllä", jossa vähitellen jatkuva vapaa ideointi tuottaa käyttökelpoisia ratkaisutapoja. Aivoriihi voi olla yksittäinen pidempi tutoriaali tai se voi sisältää useita tapaamiskertoja. Käytännön esimerkkeinä voisi mainita jotakin projektia suorittavan ryhmän toiminta tai opettajien vertaistukiryhmä työn ongelmien ratkaisuun.


title: Aivoriihi

text: Jos aivoriiheä käyttää luentoa aktivoivana menetelmänä, kannattaa se toteuttaa melko ripeässä aikataulussa, noin 20 minuutissa – tarkoitus ei ole jäädä kiinni pikkuseikkojen viilaamiseen vaan muodostaa eheä kokonaiskuva asiasta. Hyvä ryhmäkoko on noin 5 henkilöä, ryhmiä voi olla monta. Mikäli luennolla aivoriihen osallistuvia ryhmiä on paljon, on kätevää, että kukin ryhmä kirjoittaa esimerkiksi taululle tai fläpille, mitkä ideat ryhmä on hyväksynyt esitettäväksi. Kirjatuista ideoista luennoitsija kiteyttää esityksen niin, että sama idea esiintyy vain kerran. Käytännössä ideat voi ympyröidä taululta tai fläpiltä. Luennoitsijan tulee aivoriihen jälkeen huolehtia, ettei samaa yhdessä puitua asiaa enää luennoida uudestaan, korkeintaan syvennetään tietoa.


title: Aivoriihi

text: Aivoriihen avulla voidaan lisätä ryhmän jäsenten yhteenkuuluvuutta; ongelma koetaan yhteiseksi, mikä helpottaa yhdessä tehtyyn ratkaisuun sitoutumista. Joustavan toteutustapansa vuoksi aivoriihityöskentely sopii erilaisten ryhmien opetukseen ja on käyttökelpoinen myös erityisopetuksessa.


title: Aivoriihi

text: Kaikki mukana olevat yleensä sitoutuvat ratkaisuun. Täten menetelmä auttaa nauttimaan ryhmätyöskentelystä ja parantamaan ryhmän moraalia sekä ryhmähenkeä.


title: Aivoriihi

text: 2010-luvulla julkaistujen tutkimusten perusteella aivoriihi tuottaa merkittävästi vähemmän ideoita kuin samat osallistujat tuottaisivat erikseen ideoiden..


title: Benito Jacovitti

text: Benito Franco Giuseppe Jacovitti (9. maaliskuuta 1923 Termoli – 3. joulukuuta 1997 Rooma) oli italialainen sarjakuvapiirtäjä. Jacovitti oli tunnettu absurdeista ja omituisia yksityiskohtia pursuavista huumorisarjakuvistaan. Hänen tunnetuimmat sarjakuvahahmonsa ovat villin lännen sankari Cocco Bill ja Zorroa parodioiva Zorry Kid.


title: Benito Jacovitti

text: Benito Jacovitti syntyi 9. maaliskuuta 1923 Termolissa, Molisen seudulla Campobasson maakunnassa, eteleläisessä Italiassa. Hänen äitinsä oli Elvira Talvacchio, jolla oli sukujuuria Albaniassa. Isä Michele Iacovitti (Benito otti taiteilijanimekseen sukunimen J-alkuisena) oli rautatieläinen. Isä työskenteli myös elokuvateatterin koneenkäyttäjänä. Sen ansiosta pikku-Benitolla oli tilaisuus katsella sadoittain elokuvia, joista etenkin lännenelokuvat olivat hänelle mieleisiä.


title: Benito Jacovitti

text: Benitolla oli kaksi sisarusta, Maria ja Mario. Koska perhe oli melko köyhä, Benito rakenteli sisaruksilleen leikkikaluja: kangasnukkeja, junia, leikkitaloja ja autoja. Kuusivuotiaana hän alkoi piirrellä katukiviin, mitä ihmiset pysähtyivät ihaillen katselemaan. Perhe muutti Macerataan, kun hän oli kahdeksanvuotias. Lopulta hän alkoi käydä ensin taidekoulua ja sitten taidelukiota Firenzessä.


title: Benito Jacovitti

text: Toisen maailmansodan jälkeen Benito Jacovitti avioitui Floriana (Lilli) Jodicen kanssa. Pariskunta muutti Roomaan vuonna 1946.


title: Benito Jacovitti

text: Jacovitti kuoli 3. joulukuuta 1997. Pariskunnan tytär, Silvia Jacovitti, on vaalinut isänsä perintöä järjestäen muun muassa Cocco Bill -juhlanäyttelyitä Italiassa.


title: Benito Jacovitti

text: Piirroksensa Jacovitti signeerasi nimellä Jac. Nimen lisäksi hän käytti piirroksissa puumerkkinään kalanruotoa muistuttavaa piirrosta, josta hän sai lempinimekseen "Lisca di Pesce" eli Kalanluut. Villin lännen lisäksi Jacovitti rakasti jazzmusiikkia, vaaleaverikköjä ja isoja sikareja.


title: Benito Jacovitti

text: Jacovitti valmistui 16-vuotiaana Firenzen taidekoulusta. Hänen ensimmäisiä sarjakuviaan alettiin julkaista vuonna 1939 humoristisessa viikkolehti "Il Brividossa", samoin " Il Travasossa". Samana vuonna alkoi "Il Vittorioso" -nimisessä lastenlehdessä ilmestyä hänen Pippo-nimisen hahmonsa seikkailuja. Pippon ja hänen kumppaneittensa Pertican ja Pallan (i 3 P eli kolme peetä) seikkailuja julkaistiin "Il Vittoriosossa" siihen saakka kunnes lehti lakkasi ilmestymästä vuonna 1967. "Il Vittoriosossa" esiintyi lukuisia muitakin Jacovittin hahmoja, muun muassa Jak Mandolino. Jacovitti piirsi myös mukaelmia saduista, kuten Ali Babasta ja Pinokkiosta. Vuonna 1949 Jacovitti alkoi työskennellä "Il Diari Vitt" -lehdelle (Vitt on lyhennös Vittoriososta). Lehteä julkaisi A.V.E. ja se oli suunnattu koululaisille.


title: Benito Jacovitti

text: Vuosina 1957–67 Jacovitti piirsi "Il Giorno dei Ragazzi" -lehteen, joka oli sanomalehti "Il Giornon" lastenlehtiliite. Tässä lehdessä 28. maaliskuuta 1957 syntyi Cocco Bill, Jacovittin kuuluisa, hillitön sarjakuva ja villin lännen parodia. Toisen kuuluisan hahmonsa, Zorroa parodioivan Zorry Kidin, Jac loi vuonna 1968 työskennellessään "Il Corriere dei Piccoli" -lehdessä. Zorry Kid seikkaili myöhemmin myös "Il Giornalinossa" sekä "Il Corriere dei Ragazzissa". Viimeksi mainittuun lehteen Jacovitti aloitti uudelleen Jack Mandolinon piirtämisen vuonna 1973. "Il Corriere dei Ragazzi" ja "Il Corriere dei Piccoli" -lehdille Jacovitti työskenteli 1970-luvun alusta vuoteen 1982 asti. Jacovittin töitä julkaistiin lukuisissa muissakin lehdissä.


title: Benito Jacovitti

text: Jacovitti ei arkaillut tarttua vaikeisiinkaan piirrosaiheisiin. Hän teki esimerkiksi poliittisia pilapiirroksia. Piirrosten anarkismi kuitenkin herätti ärtymystä niin äärioikeistossa kuin äärivasemmistossakin ja piirroksia yritettiin sensuroida. Jacovitti itse kuului niin Kristillisdemokraattiseen puolueeseen kuin sittemmin vasemmistolaiseen Kansandemokraattiseen rintamaan.


title: Benito Jacovitti

text: Vuonna 1977 Jacovitti julkaisi yhdessä Marcello Marchesin kanssa oman versionsa Kamasutrasta. Tämä johti Jacovittin ja "Il Diario Vittin" yhteistyön loppumiseen, sillä katolinen lehti ei pitänyt siitä, että taiteilija piirsi eroottisia aiheita. Jacovitti sai asiasta haukut myös vaimoltaan. Jacovitti jatkoi työtään kritiikkiä pelkäämättä ja aloitti yhteistyön Playmen-lehden kanssa. Tuloksena syntyi vuonna 1980 Kamasutra-erikoisnumero.


title: Benito Jacovitti

text: Benito Jacovitti koetti myös tehdä hahmojaan tunnetuiksi myymällä niitä esimerkiksi erilaisten elintarvikkeiden mainoksiin.


title: Benito Jacovitti

text: Presidentti Oscar Luigi Scalfaro myönsi vuonna 1994 Italian valtion ritarikunniamerkin Jacovittille.


title: Benito Jacovitti

text: Jacin tuotanto käsittää yli 60 piirroshahmoa sekä yli 150 kirjaa. Hahmoista Cocco Bill, jacovittiläisen mielikuvituksen mahtava ilmentymä, oli epäilemättä hänen alter egonsa. Jacovittilla oli vielä aikuisiässä tapana leikkiä länkkäriä itsekin! Jacovittin ehtymätön ja anarkistinen luovuus täytti hänen sarjakuvansa pienillä yksityiskohdilla ja omituisuuksilla, kuten maassa lojuvilla makkaranpätkillä ja luilla, puhuvilla toukkamaisilla madoilla sekä mahdottomilla juonenkäänteillä.


title: Benito Jacovitti

text: Suomessa julkaistiin vuosina 1975–1979 kymmenen Cocco Bill -sarjakuvalehteä. Osassa lehdistä oli Cocco Bill -tarinoiden lisäksi vaihtelevan pituisia tarinoita, joissa seikkailevat muut Jacovittin hahmot, kuten Tarallino (myös nimellä Tilulilulei), Zorry Kid, Kanansilmä (italiaksi Occhio di Pollo), (Karolin) Kananjalka (iltaliaksi Gamba di quaglia) sekä Roomeo ja Juulia.


title: Benito Jacovitti

text: Koska ensimmäiset Cocco Bill -lehdet julkaistiin Suomessa yli 30 vuotta sitten ja melko heikkolaatuiselle paperille painettuina, Jacovittin sarjakuvien löytäminen antikvaarisista kirjakaupoistakin on vaikeaa. Edes Suomen kansallisbibliografiasta eli Fennica-tietokannasta ei löydy tietoja kaikista lehdistä. "Seura"-lehti julkaisi numeroissa 50/1960–23/1962 pari Jacovittin hahmon seikkailua nimellä "Paukku-Pete". Ennen Cocco Billiä Jacovitti piirsi esimerkiksi sarjoja "Pete lo sceriffo" (1943), "Pippo nel Texas" (1943) ja "Tex Revolver" (1955), mutta "Paukku-Pete" on ensimmäisiä julkaistuja Cocco Billejä. Myös Jacovittin piirroshahmo Pippo ("Pippo, Pertica e Palla") on jossakin julkaisussa Suomessa nähty. Mustanaamio-lehdessä on vuosina 2004–2005 julkaistu jotakin Jacovittin tuotantoa.


title: Benito Jacovitti

text: Vuonna 2011 suomeksi julkaistiin kokoelma "Cocco Bill: Osa 1. Kamomillacowboy saapuu kaupunkiin."


title: Peltiheikit

text: Peltiheikit on vuonna 1996 MTV3:lla esitetty suomalainen televisiosarja. Sarjan on käsikirjoittanut Kummeli-ryhmässä tutuksi tullut Heikki Vihinen ja Markus Selin, joka myös tuotti sarjan. Finnkino julkaisi sarjan DVD:nä 21. syyskuuta 2007.


title: Peltiheikit

text: Mikki saa perinnöksi autokorjaamon. Jos hän saa korjaamon kolmen kuukauden aikana kannattamaan hän saa lisäperintönä miljoona markkaa. Lakimies Nenonen yrittää kaikin mahdollisin keinoin sabotoida Mikin suunnitelmat. Mikin apuna ovat kaverit Kaapo, Teemu ja ravintolaa pitävä Kaapon veli Kepa sekä heidän tyttöystävänsä.


title: Jani Niemi

text: Jani Niemi (myös Jani Petri, s. 8. maaliskuuta 1971 Mänttä) on suomalainen muusikko ja laulaja, jonka musiikkiura alkoi Tampereen kaupunginteatterissa musikaalissa "Somarillumarei". Niemi soitti myös kosketinsoittimia Kikan taustayhtyeessä. Niemen levytysura alkoi vuonna 1996, kun hän lauloi singlen taiteilijanimellä Jani Petri. Sen jälkeen hän teki yhden albumin – "Onnenonkija".


title: Montserrado

text: Montserrado on yksi Liberian viidestätoista piirikunnasta. Montserrado sijaitsee Atlantin rannikolla maan länsiosassa. Sen pinta-ala on 2 740 neliökilometriä. Vuonna 2007 piirikunnassa laskettiin asuvan 982 404 asukasta, joten se on Liberian piirikunnista selvästi tiheimmin asuttu. Väkilukua nostavat sisällissodan takia kodeistaan lähteneet pakolaiset, joita asuu leireissä Monrovian lähistöllä.


title: Montserrado

text:
Läänin pääkaupunki on Bensonville, mutta suurin kaupunki on Liberian pääkaupunki Monrovia.
Montserrado oli aluetta, johon ensimmäiset Yhdysvalloista palanneet orjat asettuivat. Siellä on tasaisesti monia eri heimoja. Kristinusko on piirikunnan valtauskonto.


title: Montserrado

text: Montserradon piirikunnan lipun päävärit ovat sininen ja punainen. Ne symboloivat uusia ja vanhoja kulttuureja, jotka kohtaavat lipun keskellä olevassa rengaskuviossa näkyvällä Providencensaarella. Lipun vasemmassa yläkulmassa näkyy Liberian lippu, kuten muissakin Liberian piirikuntien lipuissa.


title: Lofa

text: Lofa eli Loffa on yksi Liberian viidestätoista piirikunnasta. Se sijaitsee maan vuoristoisessa pohjoisosassa Guinean ja Sierra Leonen rajalla; Liberian korkein vuori Mount Wuteve on Loffan alueella.


title: Lofa

text:
Lofan pinta-ala on 11 637 neliökilometriä. Ennen vuotta 2001, kun Gbarpolu erotettiin omaksi piirikunnakseen, Lofan pinta-ala oli 19 360 neliökilometriä. Vuonna 2007 piirikunnassa laskettiin asuvan 347 039 asukasta. Väkiluku romahti vuosituhannen alussa sisällissodan takia, mutta monet pakolaiset ovat palaamassa takaisin.
Piirikunnan hallintokeskus on Voinjaman kaupunki. Lofa on tunnettu Liberian vilja-aittana. Se tuottaa ison osan maan maataloustuotteista, myös tärkeitä vientikasveja kahvia ja kaakaota. Suurin etninen ryhmä on lormat.


title: Lofa

text: Lofan piirikunnan lipussa näkyy vihreää maata halkova Lofan joki sekä risukimppua pitelevä käsi, joka kuvaa metsien ja joen yhtenäisyyttä. Lipun vasemmassa yläkulmassa näkyy Liberian lippu, kuten kaikissa Liberian piirikuntien lipuissa.


title: Layer Cake – diilerin käsikirja

text: Layer Cake – diilerin käsikirja (joskus kirjoitettu myös L4YER CAKE) on vuonna 2004 ensi-iltansa saanut Matthew Vaughnin ohjaama brittiläinen gangsterijännityselokuva. Elokuva perustuu J. J. Connollyn samannimiseen romaaniin. Elokuvassa näyttelee pääosassa Daniel Craig.


title: Jaska Mäkynen

text: Jaska Mäkynen (oik. "Jaakko Kaarlo Mäkynen", s. 7. kesäkuuta 1952 Alavus) on suomalainen laulaja, joka voitti Tangokuninkuuden vuonna 1991. Tangoprinssiksi hänet valittiin vuosina 1985 ja 1987. Mäkysen tytär Hanna-Kaisa Mäkynen on harmonikansoittaja ja Kultainen Harmonikka -kilpailun voittaja vuodelta 1996.


title: Jaska Mäkynen

text: Mäkynen oli kihloissa laulaja Heli Pakarisen kanssa vuosina 2014–2017. Aikaisemmin hän on ollut naimisissa Marja-Liisa-nimisen vaimonsa kanssa vuodesta 1978 alkaen.


title: Manuel da Costa

text: Manuel Marouan da Costa Trindade (s. 6. toukokuuta 1986 Saint-Max, Ranska) on portugalilais-marokkolainen jalkapalloilija, pelipaikaltaan puolustaja.


title: Manuel da Costa

text: Da Costa edustaa tällä hetkellä Italian Serie A:n Fiorentinaa. Aiemmin hän on edustanut Ranskassa Nancya ja Alankomaissa PSV:tä.


title: Pekka Myllykoski ja Jytäjemmarit

text: Jytäjemmarit on suomalainen kantriyhtye, joka perustettiin vuonna 1997. Yhtyeen johtohahmot Antero Gustafsson ja Marko Aho perustivat 16. elokuuta 1997 ensin "The Additional Musicians" -nimisen orkesterin, mutta myöhemmin nimi vakiintui Jytäjemmareiksi. Yhtyeen solistina toimii Freud Marx Engels & Jungista tuttu Pekka Myllykoski. Yhtye kutsuukin itseään Myllykosken "kesätyöorkesteriksi". Pekka Myllykosken ja Jytäjemmarien - tuttavallisemmin PMJJ:n - tuotanto koostuu neljästä kokopitkästä albumista, kolmesta singlestä sekä kolmesta EP:stä. Musiikkia voi kutsua yhtyeen itsensä mukaan "underground countryksi".


title: Pekka Myllykoski ja Jytäjemmarit

text: Marko Aho perusti syksyllä 2009 Pekka Myllykosken 50-vuotisjuhlia varten M ja Rytmijäte -nimisen orkesterin, jonka nimi on anagrammi Jytäjemmarit-sanasta. Yhtye päätti syntymäpäivien jälkeen jatkaa toimintaansa, tarjoten yleisölle PMJJ-kappaleiden lisäksi myös Myllykosken vanhan yhtyeen Maltaan Haukkojen tuotantoa. Freud Marx Engels & Jung -yhtyeen kappaleita ryhmä ei omien sanojensa mukaan esitä, koska "FMEJ esittää itse ne niin paljon paremmin".


title: Pekka Myllykoski ja Jytäjemmarit

text: Myös levytyksiä on syntynyt; toimittaja-muusikko Honey Aaltosen 50-vuotispäivien kunniaksi M ja Rytmijäte levytti singlen "Maanantai / Ehkä vielä joskus" alkuvuodesta 2010. Juhannuksen aikoihin ilmestyi "Simolle hilloo!" -EP, joka taas on kunnianosoitus näyttelijä-laulaja Simo Salmiselle. Sen tuotto ohjattiin Salmisen taloudellisen tilanteen kohentamiseen.


title: Pekka Myllykoski ja Jytäjemmarit

text: 11. elokuuta 2009 Jytäjemmarit-yhtyeen jäsenet perustivat Suomen Maaseutumusiikkiyhdistyksen (lyhennettynä SMMY), jonka tarkoituksena "tukea marginaaliseen asemaan ajautuneiden underground- ja outlaw country -musiikkityylien asemaa Suomessa", pääpainopisteenä suomalainen countrymusiikki. Yhdistys kerää myös kannatusjäseniä sekä julkaisee sähköisessä muodossa jaettavaa "Suomen Maaseutumusiikkisanomia". SMMY:n kautta ovat levyjään julkaisseet mm. Jytäjemmarit, M ja Rytmijäte, Kari Peitsamo & Straight Perverts sekä Make Häkkinen. Yhdityksen logona on "talikkokitara".


title: Saimaa-ilmiö

text: Saimaa-ilmiö on Kaurismäen veljesten Akin ja Mikan ensimmäinen pitkä elokuva. Elokuva on musiikkidokumentti Eppu Normaalin, Hassisen Koneen ja Juice Leskinen Slamin kesäisestä Saimaan rantakaupungeissa vierailevasta Tuuliajolla-kiertueesta kesällä 1981. Elokuvassa näytetään monia keikkoja, kesäisiä Saimaan maisemia sekä haastatteluja, joissa Aki Kaurismäki haastattelee Ismo Alankoa, Juice Leskistä ja Martti Syrjää. Muusikot myös vitsailevat paljon keskenään. Yhtyeet matkustavat Saimaan ympäri SS Heinävesi -höyrylaivalla.


title: Saimaa-ilmiö

text: Elokuvahanke lähti liikkeelle Leskisen aloitteesta hänen tavattuaan Kaurismäen veljekset kiertueelle lähtöä edeltävällä viikolla hotelli Inter Continentalin saunassa Helsingissä. Rahoitusta kiireiset tekijät ehtivät kysyä vain Jörn Donnerilta ja häneltäkin vain kaksi päivää ennen matkaan lähtöä. Elokuvaa käsikirjoitettiin kuvausten jo ollessa käynnissä. Kaurismäet päättivät luottaa musiikkiin, joten yleisöä ei kuvattu, jotta elokuvasta tulisi ajattomampi.


title: Saimaa-ilmiö

text: Samalta kiertueelta äänitettyä musiikkia julkaistiin samana vuonna albumilla "Tuuliajolla (eli ballaadeja Saimaalta)". DVD-muodossa elokuva ilmestyi 2007.


title: Saimaa-ilmiö

text: Sivuosissa ovat Eero Pekkonen, Vesa Sytelä, Jari Yliaho, Ila Loueranta, Petteri Salminen, Pantse Syrjä, Mikko Nevalainen, Aku Syrjä, Juha Torvinen, Jussi Kinnunen, Harri Kinnunen, Reijo Heiskanen, Juho Juntunen ja Appo Hurula.+ akustisia versioita kappaleista 'Viimeinen funk' [Lukuisat muusikot], 'Luonas kai olla saan' [Juice Leskinen, ja Eero Pekkonen] ja 'Syöksylaskijoita kaikki tyynni' [Lukuisat muusikot]


title: Jussi Nuorteva

text: Jussi Pekka Nuorteva (s. 22. heinäkuuta 1954 Helsinki) on Suomen Kansallisarkiston pääjohtaja ja valtionarkistonhoitaja vuodesta 2003. Nuortevan isä on ympäristönsuojelun emeritusprofessori Pekka Nuorteva. Hänen isoisänsä Väinö Nuorteva tunnettiin pakinoitsijana nimimerkillä Olli. Nuorteva on naimisissa lehtori Liisa Nuortevan kanssa ja heillä on kolme lasta.


title: Jussi Nuorteva

text: Nuorteva on koulutukseltaan filosofian lisensiaatti ja teologian tohtori. Hän väitteli Helsingin yliopistosta vuonna 1997. Nuortevan kirkkohistoriaa koskeva väitöskirja Suomalaisten ulkomainen opinkäynti ennen Turun akatemian perustamista 1640 palkittiin Helsingin yliopiston vuoden 1997 parhaana väitöskirjana. Historian Ystäväin Liitto myönsi sille vuoden 1997 parhaan historiateoksen palkinnon. Nuorteva oli primus tohtori teologisen tiedekunnan promootiossa vuonna 2000. Vuonna 1998 hänestä tuli Helsingin yliopiston kirkko- ja oppihistorian dosentti. Nuorteva on sekä Suomalaisen Tiedeakatemian että Suomen Tiedeseuran jäsen.


title: Jussi Nuorteva

text: Nuorteva aloitti työuransa vuonna 1979 toimien Suomen Akatemian projektitutkijana ja tutkimusassistenttina ja sen jälkeen Helsingin yliopistossa kirkkohistorian assistenttina. Hän suuntautui erityisesti kirjahistoriaan ja vanhemman ajan oppihistoriaan. Vuosina 1991–1993 hän oli Helsingin yliopiston kirjastossa takautuvan kansallisbibliografian päätoimittajana. Nuorteva toimi aktiivisesti tutkijajärjestöissä, muun muassa Suomen Akatemian tutkijoiden yhdistyksen ja Korkeakoulualan assistenttien ja tutkijain liiton (vuodesta 1997 Tieteentekijöiden liitto) puheenjohtajana.


title: Jussi Nuorteva

text: Siirtyminen Yleisradion tiedetoimittajaksi 1994 aloitti uuden uravaiheen. Nuorteva toimitti Radio Ylen Ykkösen Leikkivä ihminen-viikkomakasiinia ja toteutti erityissarjoja. Retkiä tieteeseen-sarjan ohjelmia on uusittu useaan kertaan. YLE TV 1:n kuuluttaja Riikka Warras tuli Yleisradioon 1994 toimittamaan Nuortevan kanssa Leikkivää ihmistä. Nuorteva toimi myös Suomen tiedetoimittajain liiton puheenjohtajana ja Euroopan tiedetoimittajain liiton (EUSJA) hallituksessa. Vuosina 2000–2009 hän oli tiedonjulkistamisen neuvottelukunnan puheenjohtaja.


title: Jussi Nuorteva

text: Nuorteva palasi tieteen pariin Suomen Akatemian kulttuurin ja yhteiskunnan toimikunnan pääsihteeriksi vuonna 1998. Vuosina 2000–2003 hän toimi Suomalaisen Kirjallisuuden Seuran pääsihteerinä. Valtioneuvoston nimitti vuonna 2003 Nuortevan Arkistolaitoksen (vuodesta 2007 Kansallisarkiston) pääjohtajaksi. Pääjohtajalla on valtionarkistonhoitajan arvonimi.


title: Jussi Nuorteva

text: Opinnot Haifan yliopistossa herättivät Nuortevan kiinnostuksen Lähi-itään. Hän toimi Suomen Lähi-idän instituutin säätiön hallituksen varapuheenjohtajana ja puheenjohtajana vuosina 2002–2010. Nuortevan aloitteesta Kansallisarkisto on ottanut turvasäilytykseen Libanonin ja Syyrian sisällissotien aineistoja. Nuorteva on vuodesta 2002 lähtien ollut islamilaisen tieteen ja teknologian historian kansainvälisen komission (Commission on History of Science and Technology in Islamic Civilization) jäsen. Nuorteva on toiminut myös Suomen Rooman instituutin säätiön valtuuskunnan jäsenenä vuodesta 2003 ja puheenjohtajana 2016–2018. Hän teki 1980-luvulla tutkimusta Vatikaanin arkistossa ja jesuiittajärjestön arkistoissa asuen Villa Lantessa.


title: Jussi Nuorteva

text: Nuorteva on osallistunut laajasti kansainväliseen toimintaan. Hän toimi 1970-luvulla Helsingin ja Suomen YK-nuorten hallituksissa. Suomen Unesco-toimikunnan jäsen hän on ollut vuodesta 2003 ja varapuheenjohtaja vuodesta 2015. Nuorteva on myös Unescon pääjohtajan asettaman Maailman muisti-ohjelman kansainvälisen neuvoa-antavan komitean jäsen (International Advisory Committee of the Memory of the World Programme). Komitea on käsitellyt muun muassa Kiinan, Etelä-Korean ja Japanin välillä voimakkaita ristiriitoja herättänyttä kysymystä toisen maailmansodan ns. lohtunaisista (comfort women).


title: Jussi Nuorteva

text:
EU:n 5. puiteohjelmassa Nuorteva oli Suomen edustaja EU:n kansainvälisistä tiedesuhteista vastanneessa INCO-komiteassa (International Role of Community Research). Hän toimi komission kutsumana asiantuntijana EU:n 6. puiteohjelman uudessa Tiede ja yhteiskunta-ohjelmassa (Science and Society). Hän on ollut myös Firenzen EU-instituutin (European University Institute) budjettikomitean jäsen. Hän on myös Scandinavia-Japan Sasakawa Foundationin hallituksen jäsen ja World Cultural Councilin jäsen ja kunniavarapuheenjohtaja.
Heraldiikka ja kunniamerkit ovat olleet osa sekä Nuortevan virkatehtäviä että luottamustoimia. Hän on ollut heraldisen lautakunnan puheenjohtaja vuodesta 2004 ja Suomen Valkoisen Ruusun ja Suomen Leijonan ritarikuntien hallituksen jäsen, varakansleri ja vuodesta 2017 lähtien kansleri.


title: Jussi Nuorteva

text: Turussa Nuorteva on tuonut aktiivisesti esiin muun muassa kaupungin poliittista ja kulttuurihistoriaa.[3] Hän toimi Turun kansainvälisten kirjamessujen päätoimikunnan puheenjohtajana 2001–2011. Hän on myös ollut Turun yliopiston hallituksen jäsen.


title: Jussi Nuorteva

text: Nuortevan harrastuksiin kuuluvat sulkapallo ja urheilu. Hän oli Sulkapalloseura Driven puheenjohtaja 1998–1999 ja hallituksen jäsen 15 vuotta. Hän voitti ikämiesten SM-hopeaa 1998 ja 1999 ja Helsingin yliopiston mestaruuden neljällä vuosikymmenellä. Nuorteva on kilpaillut SM-tasolla myös purjehduksessa Tornado-luokassa.


title: Jussi Nuorteva

text: HuomionosoituksetKunniamerkit


title: M/S Baltic Princess

text: M/S Baltic Princess (työnimet NB 1361 ja Galaxy II) on virolaisen Tallinkin matkustaja-autolautta, joka on "M/S" "Galaxyn" ja "M/S" "Baltic Queenin" sisaralus. "Baltic Princess" on nykyisin Silja Line -brändin alaisena reittiliikenteessä Turusta Ahvenanmaan kautta Tukholmaan. Päivävuorolla laiva poikkeaa Ahvenanmaalla Maarianhaminassa ja öisin Långnäsissä. Turussa ja Tukholmassa aikataulussa matkustajien ja autojen purkuun ja lastaukseen on aikaa tunti; edestakaisesta reittimatkasta muodostuu näin 23 tunnin risteily.


title: M/S Baltic Princess

text: Ennen siirtymistä nykyiselle reitilleen alus liikennöi Helsingistä Tallinnaan Tallink Cruise -brändin alla. Säännöllisen risteilyliikenteen lisäksi se toimii tilauslaivana, jolla järjestetään muun muassa Iskelmäkeskiviikko-, Club55- ja Suomi24-sinkkuristeilyjä. "M/S" "Baltic Princessillä" on kuvattu Liv-kanavan "Sinkkulaiva"-televisiosarja. Aluksen päälliköinä toimivat André Brink, Juha Rossi ja Juha Rautavirta.


title: M/S Baltic Princess

text: 19. joulukuuta 2005 silloinen Aker Finnyards ja Tallink sopivat uuden aluksen rakentamisesta. Alus kuului samaan luokkaan, josta oli valmistumassa ensimmäinen alus "Galaxy" muutaman kuukauden kuluessa. Alus rakennettiin Helsingin telakalla, vaikka "Galaxy" sekä myöhempi sisar "Baltic Queen" valmistettiin Rauman telakalla. Alus laskettiin vesille 6. maaliskuuta 2008, jolloin se sai nimen "Baltic Princess". Aluksen kummina toimi virolainen Eva Hanschmidt, joka on Tallinkin johtoon kuuluvan Ain Hanschmidtin tytär.


title: M/S Baltic Princess

text: 10. heinäkuuta 2008 Aker Yards luovutti aluksen Tallinkille. 15. heinäkuuta 2008 kello 18.30 alkoi aluksen säännöllinen 22 tunnin risteilyliikenne Helsingistä Tallinnaan. Tuolloin myös "M/S" "Galaxy" lopetti liikennöinnin kyseisellä linjalla ja siirtyi piakkoin liikennöimään Silja Line -brändin alaisena Turku–Maarianhamina/Långnäs–Tukholma-reittiä.


title: M/S Baltic Princess

text: 21. tammikuuta 2013 alus lopetti liikennöinnin Helsingistä Tallinnaan, ja se siirtyi Naantaliin Luonnonmaan telakalle korjaukseen. Siellä alus uudistettiin Silja Line -brändin mukaiseksi. Se aloitti liikennöinnin 1. helmikuuta 2013 reitillä Turku–Tukholma.


title: M/S Baltic Princess

text: 11. syyskuuta 2013 konevika esti aluksen lähdön Turusta. Päivää ennen konevikaa aluksella oli suoritettu huoltotöitä- Laiva palasi liikenteeseen 12. syyskuuta.


title: M/S Baltic Princess

text: 9. marraskuuta 2013 Laivaan tuli potkurivika, jonka seurauksena se saapui Turkuun kolme tuntia myöhässä ja seuraava lähtö peruttiin. Laiva palasi liikenteeseen 10. marraskuuta.


title: M/S Baltic Princess

text: 23. heinäkuuta 2014 laivassa ollut tekninen vika pakotti laivan menemään Långnäsin satamaan Maarianhaminan sijasta.


title: M/S Baltic Princess

text: 25. helmikuuta 2016 laivaan tuli Turusta lähdettäessä vaihteistovika, ja alus otettiin pois käytöstä korjaustöiden ajaksi. Se palasi liikenteeseen 3. maaliskuuta 2016.


title: M/S Baltic Princess

text: 11. maaliskuuta 2018 laivaan tuli Turusta lähdettäessä vaihteistovika, alus vietiin Naantalin telakalle korjattavaksi. Se palasi liikenteeseen 18. maaliskuuta 2018.


title: M/S Baltic Princess

text: 15. lokakuuta 2018 "Baltic Princessin" saavuttua illalla Turkuun, löydettiin hytin siivouksen yhteydessä 30-vuotias suomalaisnainen kuolleena.


title: M/S Baltic Princess

text: Alus on 212,10 metriä pitkä ja 29 metriä leveä. Pääkoneina on neljä Wärtsilän dieselmoottoria, joiden teho on noin 32 000 kilowattia. Huippunopeus on 24,5 solmua. "Baltic Princess" varusteltiin jonkin verran tehokkaammilla koneilla kuin edeltäjänsä "Galaxy".


title: M/S Baltic Princess

text: Varsinaisia eroja "Galaxyn" ja "Baltic Princessin" välillä ei tilojen eri nimien ja sisustuksessa käytettyjen värien lisäksi juuri ole. Vanhat Baltic Pub, Buffet Tallink, Martini Bar, Gourmet Baltic Princess ja Sun Disco ovat muuttuneet brändin vaihtamisen yhteydessä Pubiksi, Buffet Silja Lineksi, Piano Bariksi, Happy Lobsteriksi ja Klubiksi. Kaikissa hyteissä on oma WC ja suihku.


title: Faye White

text: Faye White (s. 2. helmikuuta 1978) on englantilainen jalkapalloilija.


title: Faye White

text: White on pelannut vuodesta 1998 alkaen Englannin maajoukkueessa 90 maaottelua, joissa hän on tehnyt 13 maalia. EM-kilpailuissa 2005 ja 2009 sekä MM-kilpailuissa 2007 hän toimi maajoukkueen kapteenina. Hän saavutti EM-hopeaa vuonna 2009.


title: Faye White

text: Seurajoukkueensa Arsenalin kapteenina Faye White voitti naisten UEFA Cupin kaudella 2006–2007.


title: Kultakurppo

text: Kultakurppo ("Rostratula benghalensis") on rantakanaa muistuttava kahlaaja. Lajin nimesi ja kuvaili Carl von Linné vuonna 1758.